Huang Xianfan (黄现璠) (1899–1982) yε Chinese historian.\nWɔwoo Huang Xianfan afe 1934. Ɔsuaa ade wɔ1908 - 1916: Qusi School ;1917 - 1921: Qujiu Middle School ;1922 - 1926: Guangxi Third Normal college（Historical Science）;1926 - 1935: Beijing Normal University （BA Diploma in History）; 1935 - 1937:Tokyo Imperial University（MT Diploma in History）.\nFi 1937 kɔpem 1938,Huang Xianfan yε teacher wɔ Nanning Middle School;Fi 1938 kɔpem 1940,Huang Xianfan yε associate professor wɔ Guangxi University;Fi 1941 kɔpem 1942,Huang Xianfan yε history professor wɔ Sun Yatsen University;Fi 1943 kɔpem 1953,Huang Xianfan yε history professor wɔ Guangxi University;Fi 1954 kɔpem 1982,Huang Xianfan yε history professor wɔ Guangxi Normal University.\nƆtenaa ase kɔpemm Sanda-Kwakwa da ɛtɔ so 18 wɔ afe 1982 wɔ Guilin.\nWɔwoo Huang Xianfan wɔ Fusui a ɛwɔ China. N'awofo de Gan Lan ne Huang Kechang. Afe nsia fi 1908 hɔ no, Huang Xianfan kyerεε sukuufo ade wɔ Qusi School ne wɔ 1916 a Huang wiee Qusi School no. Fi afe 1917 kosi 1921 no, Huang Xianfan kɔɔ Qujiu Middle School a ɛwɔ Fusui na ɛhɔ na osuaaa tema ne ahobrɛase ne wɔ 1921 a Huang wiee Qujiu Middle School no,a ɔsan kyerɛɛ ade wɔ Qusi School wɔ Fusui. Fi afe 1922 kosi 1926 no, Huang Xianfan kɔɔ Guangxi Third Normal college a ɛwɔ Nanning. Fi afe 1926 kosi 1935 no, Huang Xianfan kɔɔ Beijing Normal University a ɛwɔ Beijing（Beijing yε China ahenkuro）.Wɔ 1935 mu no,ɔkɔɔ Japan a, Huang Xianfan toaa adesua so wɔ Tokyo Imperial University（Tokyo yε Japan ahenkuro）.Fi 1935 kosi 1937 no, ɔbɔɔ no ho mmɔden nyaa Master of History abasobɔ fii Tokyo Imperial University hɔ.\nFi afe 1937 kosi 1938 no, Huang Xianfan yɛ Teacher wɔ Nanning Middle School a ɛwɔ Guangxi. Fi afe 1938 kosi 1940 no, Huang Xianfan yɛ lecturer ne associate professor wɔ Guangxi University a ɛwɔ Guilin. Fi afe 1941 kosi 1942 no, Huang Xianfan yɛ history professor wɔ Sun Yatsen University a ɛwɔ guangdong.Fi afe 1943 kosi 1953 no, Huang Xianfan yɛ history professor wɔ Guangxi University a ɛwɔ Guilin. Fi afe 1954 kosi 1982 no, Huang Xianfan yɛ history professor wɔ Guangxi Normal University a ɛwɔ Guilin.\nYɛ yi fii "https://tw.wikipedia.org/w/index.php?title=Huang_Xianfan&oldid=34343"\nNsesae ba kratafa yi so da 10 Ɔpɛpɔn 2022, mmere 12:12.


1 Korintofo 11 | Intanɛt So Bible| Wiase Foforɔ Nkyerɛaseɛ\n1 Korintofo 11:1-34\n11 Munsuasua me sɛnea me nso misuasua Kristo no.+ 2 Afei mekamfo mo, efisɛ mokae me ade nyinaa mu, na mukura nea mo nsa kae+ no mu sɛnea mede gyaa mo no ara. 3 Nanso mepɛ sɛ muhu sɛ ɔbarima biara ti ne Kristo;+ ɔbea nso ti ne ɔbarima;+ Kristo nso ti ne Onyankopɔn.+ 4 Ɔbarima biara a ɔbɔ mpae anaa ɔhyɛ nkɔm na biribi kata ne ti no hyɛ ne ti aniwu;+ 5 na ɔbea biara a ɔbɔ mpae anaa ɔhyɛ nkɔm+ na ɔnkata ne ti no hyɛ ne ti aniwu,+ na ɔte sɛ ɔbea a wɔabɔ no tikwaw+ pɛpɛɛpɛ. 6 Na sɛ ɔbea ankata ne ti a, ma onyi ne ti nhwi nso; na sɛ ɛyɛ aniwu sɛ ɔbea beyi ne ti nhwi anaa ɔbɛbɔ tikwaw+ a, ɛnde ma ɔnkata ne ti.+ 7 Na ɛnsɛ sɛ ɔbarima kata ne ti, efisɛ ɔyɛ Onyankopɔn suban+ ne n’anuonyam;+ na ɔbea de, ɔyɛ ɔbarima anuonyam.+ 8 Na ɔbarima mfi ɔbea mu, ɔbea mmom na ofi ɔbarima mu;+ 9 na bio nso ɛnyɛ ɔbea nti na wɔbɔɔ ɔbarima, na mmom ɔbarima nti na wɔbɔɔ ɔbea.+ 10 Ɛno nti na ɛsɛ sɛ ɔbea nya tumi ho sɛnkyerɛnne wɔ ne ti so,+ abɔfo+ no nti. 11 Nea ɛka ho bio no, Awurade mu no, ɔbarima ntumi nkwati ɔbea, na ɔbea nso ntumi nkwati ɔbarima.+ 12 Na sɛnea ɔbea fi ɔbarima mu+ no, saa ara na ɔbarima nso nam ɔbea so na ɛbae;+ nanso nneɛma nyinaa fi Onyankopɔn mu.+ 13 Mo ankasa mummu atɛn: So ɛfata sɛ ɔbea bɔ Onyankopɔn mpae bere a ɔnkataa ne ti? 14 So awosu ankasa nkyerɛ mo sɛ ɔbarima gyaw ne ti nhwi kusuu a, ɛnyɛ nidi mma no; 15 na ɔbea de, sɛ ne ti nhwi dɔɔso a, ɛhyɛ no anuonyam?+ Efisɛ wɔde ne nhwi no ama no sɛ ne ti nkataso.+ 16 Nanso sɛ obi po+ amanne yi gye foforo tom+ a, yɛn de yenni foforo biara, Onyankopɔn asafo horow no nso saa ara. 17 Nanso, bere a merema mo ahyɛde yi no, ɛnyɛ nkamfo na mede rema mo, efisɛ sɛ muhyiam a, ɛnyɛ adepa na moyɛ, na mmom adebɔne.+ 18 Nea edi kan koraa no, mate sɛ muhyiam sɛ asafo a, mpaapaemu wɔ mo mu;+ na migye di ɔkwan bi so. 19 Na etwa sɛ fekuw+ ahorow nso ba mo mu, na ama wɔn a wɔfata no ada adi mo mu.+ 20 Enti sɛ muhyiam faako a, muntumi nni Awurade anwummeduan no,+ 21 efisɛ sɛ edu sɛ moredi a, obiara di n’ankasa anwummeduan ansa, ma enti ɔkɔm de obi na ɔfoforo nso abow. 22 Munni afie a mudidi na monom wom anaa?+ Anaasɛ mubu Onyankopɔn asafo animtiaa, na mohyɛ wɔn a wonni hwee+ no aniwu? Dɛn na menka nkyerɛ mo? Menkamfo mo anaa? Eyi mu de, merenkamfo mo. 23 Nea minya fii Awurade hɔ no ara na me nso mede maa mo, ɛne sɛ anadwo+ a wɔrebeyi Awurade Yesu ama no, ɔfaa paanoo, 24 na ɔdaa ase wiei no, obubuu mu+ kae sɛ: “Eyi gyina hɔ ma me nipadua+ a wɔde bɛma mo. Monkɔ so nyɛ eyi mfa nkae+ me.” 25 Saa ara na ɔyɛɛ kuruwa no+ bere a owiee anwummeduan no, na ɔkae sɛ: “Kuruwa yi gyina hɔ ma apam foforo+ a ɛnam me mogya+ so no. Bere biara a mobɛnom kuruwa yi ano no, monkɔ so mfa nkae+ me.” 26 Na bere biara+ a mubedi paanoo yi anom kuruwa yi ano no, na morepae mu aka Awurade wu+ no akosi sɛ ɔbɛba.+ 27 Ne saa nti obiara a odi paanoo no anaa ɔnom Awurade kuruwa no ano ɔkwan a ɛnsɛ so no bedi Awurade nipadua ne ne mogya+ ho fɔ.+ 28 Nea edi kan no, ma onipa nhwehwɛ ne mu mfa nsɔ ne ho nhwɛ+ ansa na wadi paanoo no anom kuruwa no ano. 29 Na nea odi na ɔnom a onnim nea nipadua no kyerɛ no, odi nom de atemmu+ ba n’ankasa so. 30 Ɛno nti na mo mu bebree ayɛ mmerɛw na wɔyareyare, na ebinom nso adeda+ wɔ owu mu no. 31 Na sɛ yetumi hu nipa ko a yɛyɛ a, ɛnde wɔremmu yɛn atɛn.+ 32 Nanso sɛ wobu yɛn atɛn+ a, Yehowa teɛ yɛn so+ sɛnea ɛbɛyɛ a wɔremmu yɛn fɔ+ nka wiase no ho.+ 33 Ne saa nti me nuanom, sɛ muhyiam sɛ morebedi+ a, montwɛn mo ho mo ho. 34 Sɛ ɔkɔm de obi a, ma onnidi wɔ fie,+ na moammehyiam ammenya atemmu.+ Na nsɛm a aka no de, sɛ meba hɔ a na mɛtoto no yiye.\n1 Korintofo 11


KENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Ga Georgian German Greek Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kikongo Kirghiz Korean Latvian Lingala Lithuanian Macedonian Malagasy Malayalam Maya Mizo Myanmar Norwegian Oromo Ossetian Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Serbian Sesotho (Lesotho) Silozi Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tatar Telugu Thai Tiv Tsonga Tswana Turkish Twi Ukrainian Vietnamese Xhosa Zulu\n“Ná me ne me mma tumi bɔ nkɔmmɔ ma yɛn ani gye. Sɛ mekasa a na wɔyɛ aso tie me, na na wɔde nea meka biara yɛ adwuma ntɛm ara. Nanso seesei a wɔanyinyin no, yɛn adwene nhyia wɔ biribiara ho. Wɔkasa tia yɛn som ho nhyehyɛe mpo. Ɛyɛ a wobisa me sɛ: ‘So ɛho hia sɛ yesusuw Bible no ho?’ Bere a na me mmabarima no nnyinyinii no, manso dae da sɛ biribi a ɛte saa besi m’abusua mu—ɛwom sɛ na mihu sɛ ɛto afoforo.”—Reggie. *\nSO WORETETE ɔbabun? Sɛ saa a, ɛnde na nneɛma a ɛyɛ anika a ɛkɔ so bere a wo ba no renyin no na wuhu no. Ebetumi nso ayɛ bere a wobɛteetee paa. So nea edidi so yi bi kɔ so wɔ w’abusua mu?\n▪ Bere a wo babarima no nnya nnyinii no, na ɔtetare wo ho bere nyinaa. Nanso seesei a wanyin no, ɔmpɛ sɛ ɔbɛn wo koraa.\n▪ Bere a wo babea no yɛ abofra no, na ɔka biribiara kyerɛ wo. Nanso seesei a wabɛyɛ ɔbabun no, ɔne ne nnamfonom ‘abɔ fekuw,’ na ɛma wote nka sɛ wonka wɔn ho.\nSɛ biribi a ɛte saa rekɔ so wɔ w’abusua mu a, mpere wo ho nka sɛ wo ba no regye nsam. Sɛ saa a, ɛnde na dɛn na ɛrekɔ so? Sɛ yebenya eyi ho mmuae a, ma yensusuw tebea titiriw a wo ba fa mu bere a wadu ne babunbere so no ho.\nBabunbere—Ɛyɛ Bere Titiriw\nSɛ wonya wo abofra pɛ ara a, na bere a edi kan a ɔyɛ nneɛma bi wɔ n’asetena mu no afi ase—emu bi ne, bere a edi kan a ɔnantew, bere a edi kan a ɔkasa, ne bere a edi kan a ɔkɔ sukuu. Sɛ abofra no fi ase yɛ nneɛma atitiriw yi a, n’awofo ani gye paa. Nea abofra no tumi yɛ no ma wohu sɛ ɔrenyin.\nBabunbere nso yɛ bere titiriw—ɛwom sɛ ebia ɛbɛyɛ den ama awofo binom sɛ wobegyina saa mmere no ano. Ntease wom sɛ tebea a ɛte saa no haw wɔn. Anyɛ yiye koraa no, ɔwofo biara ani nnye ho sɛ obehu sɛ ne ba a otie n’asɛm no benyin abɛyɛ obi a omunamuna. Ne nyinaa mu no, babunbere yɛ bere titiriw ma abofra biara. Ɔkwan bɛn so na ɛte saa?\nBible ka sɛ, edu bere bi a “ɔbarima begyaw ne papa ne ne maame hɔ.” (Genesis 2:24) Asɛyɛde titiriw a ɛbata ho ne sɛ wobɛboa wo babarima anaa wo babea ma wafa tebea a ɛyɛ anigye nanso nsɛnnennen wom yi mu. Edu saa bere no a, ɛsɛ sɛ wo ba no tumi ka asɛm a ɔsomafo Paulo kae yi bi: “Meyɛ akokoaa no, mekasae sɛ akokoaa, midwen sɛ akokoaa, misusuw nsɛm ho sɛ akokoaa; na afei a mayɛ ɔpanyin yi, mayi nkokoaa su no afi hɔ.”—1 Korintofo 13:11.\nSɛ yɛbɛka a, saa na wo babarima anaa wo babea no reyɛ wɔ ne babun bere mu—ɔreyi nkokoaa su no afi hɔ, na ɔresua sɛ ɔbɛyɛ ɔpanyin a otumi di ne ho so a wadu baabi a obetumi atew ne ho. Nokwarem no, nhoma bi ka babunbere ho asɛm ma ɛyɛ awerɛhow. Ɛka sɛ “ɛyɛ bere a mmabun siesie wɔn ho sɛ wɔne wɔn awofo bɛtetew mu.”\nNokwasɛm ne sɛ, seesei sɛ wudwen sɛ wo babarima anaa wo babea “ketewaa” no bɛtew ne ho afi wo ho a, ebetumi ama w’adwenem ayɛ wo nãã. Ebia wubebisa sɛ:\n▪ “Sɛ me babarima ntumi nsiesie n’ankasa dan mu a, ɔbɛyɛ dɛn asiesie ne fie daakye?”\n▪ “Sɛ me babea pue na sɛ ɔmma fie wɔ bere ano a, ɔbɛyɛ dɛn ahwɛ adwuma so yiye daakye?”\nSɛ biribi a ɛte saa haw wo a, kae asɛm yi: Ahofadi nte sɛ ɔpon a wobue ma wo ba fa mu kɛkɛ; ɛyɛ ɔkwan a ɛsɛ sɛ otwa, na ebegye mfe pii na watwa awie. Seesei de, wo suahu ama woahu sɛ “agyimisɛm kyekyere abofra koma ho.”—Mmebusɛm 22:15.\nNanso sɛ woma wo ba akwankyerɛ pa a, obetwa ne babunbere anyin abɛyɛ ɔpanyin pa a ‘wɔatete n’adwene tumi ma etumi hu papa ne bɔne mu nsonsonoe.’—Hebrifo 5:14.\nNea Ɛbɛboa ma Asi Wɔn Yiye\nSɛ wobɛtete wo ba ama wadu mpanyin afe so a, ehia sɛ woboa no ma otumi de ‘n’adwene’ yɛ adwuma sɛnea ɛbɛyɛ a n’ankasa betumi asisi gyinae pa. (Romafo 12:1, 2) Bible mu nnyinasosɛm a edidi so yi bɛboa wo ma woatumi ayɛ saa.\nFilipifo 4:5: “Momma nnipa nyinaa nhu mo ntease.” Fa no sɛ wo ba aka akyerɛ wo sɛ ɔpɛ sɛ sɛ opue a, ɔkyɛ kakra. Ntɛm ara na wokae sɛ dabi. Wo ba no nwiinwii ka sɛ, “Woyɛ me sɛ abofra bi!” Sɛ́ anka wubebua sɛ, “Yiw, woyɛ w’ade te sɛ abofra” no, susuw asɛm yi ho hwɛ: Mmabun taa hwehwɛ ahofadi pii sen sɛnea wohia, nanso ebia awofo remma wɔn ahofadi a ɛsɛ. So ɛwom wom a, wubetumi ama no ahofadi kakra aka nea wode ama no no ho? Sɛ ɛbɛyɛ yiye a, dɛn nti na wunsusuw nea wo ba no ka no ho?\nSƆ EYI HWƐ: Kyerɛw nneɛma bi a wubetumi ama wo ba a wadu mpanyin afe so no anya ahofadi kakra wom no ho asɛm to hɔ. Kyerɛkyerɛ mu kyerɛ no sɛ wode hokwan yi rema no de asɔ no ahwɛ. Sɛ odi ho dwuma yiye a, bere bi akyi no wubetumi ama no bi aka ho. Sɛ wamfa anni dwuma yiye a, wubegye ahofadi kakra a wode ama no no afi ne nsam.—Mateo 25:21.\nKolosefo 3:21: “Agyanom, monnhyɛ mo mma abufuw. Sɛ moyɛ katee dodow a, wɔn abam bebu.”—International Children’s Bible. Awofo binom bɔ mmɔden sɛ wɔbɛhyɛ wɔn mma so. Nea ɛbɛyɛ na wɔatumi ahu biribiara a wɔn mma no yɛ no, wɔka wɔn hyɛ fie. Wɔpaw wɔn nnamfo ma wɔn na wowiawia wɔn ho tie nkɔmmɔ a wɔbɔ wɔ telefon so. Nanso saa kwan a wɔfa so yi ntaa nyɛ adwuma. Sɛ woka abofra hyɛ a, ɛma ɔno nso pɛ kwan a ɔbɛfa so atetew ne ho; sɛ wotaa kasa tia ne nnamfonom a, ebetumi ama wabɛn wɔn kɛse; sɛ wuwia wo ho tie nkɔmmɔ a wɔbɔ wɔ telefon so a, ɛbɛma wahwehwɛ ɔkwan foforo a ɔne ne nnamfonom bɛbɔ nkɔmmɔ a wunhu akyi. Dodow a wobɔ mmɔden sɛ wobɛka no ahyɛ no, dodow no ara na obegye nsam. Nokwarem no, sɛ wo ba ansua sɛ n’ankasa besisi gyinae bere a ɔte wo nkyɛn no a, ɛbɛyɛ dɛn na sɛ ɔtew ne ho a, obetumi asisi gyinae?\nSƆ EYI HWƐ: Bere foforo a wo ne wo ba besusuw asɛm bi ho no, boa no ma onsusuw sɛnea ne gyinaesi no benya ne so nkɛntɛnso no ho. Sɛ nhwɛso no, sɛ anka wobɛkasa atia ne nnamfo no, bisa no sɛ: “Sɛ [asiamasi] kobu mmara so na wɔkyere no a, dɛn na wobɛyɛ? Ɛbɛka wo dɛn?” Boa wo ba no ma onhu sɛnea gyinae ahorow a obesisi no betumi ama n’anim aba nyam anaa agu n’anim ase.—Mmebusɛm 11:17, 22; 20:11.\nEfesofo 6:4: “Monnhyɛ mo mma ahometew, na mmom monkɔ so ntete wɔn Yehowa nteɛso ne nyansakyerɛ mu.” Ɛnyɛ nea asɛm “nyansakyerɛ” kyerɛ ara ne sɛ wobɛma abofra no anya nimdeɛ kɛkɛ, na mmom sɛ ɔbɛte nneɛma ase yiye na ɔde abɔ ne bra. Eyi ho hia, titiriw bere a wo ba no adu ne mpanyin afe so no. Agya bi a wɔfrɛ no Andre kae sɛ, “Mpɛn dodow a wo ba no nyin no, dodow no ara na ɛsɛ sɛ wosesa ɔkwan a wofa so ne no di nsɛm no mu na wo ne no susuw nsɛm ho.”—2 Timoteo 3:14.\nSƆ EYI HWƐ: Sɛ asɛm bi sɔre a, bɔ mmɔden sɛ wobɛyɛ wo ho sɛ wo ba no, na wo ba no nso ayɛ sɛ wo. Bisa no sɛ sɛ ne ba ne wo a, afotu bɛn na anka ɔde bɛma wo? Ma ɔnkɔyɛ nhwehwɛmu mfa mmɛkyerɛ nea enti a ɔbɛpene so anaa ɔrempene so no mu. Munsusuw asɛm no ho bio wɔ dapɛn mu.\nGalatifo 6:7: “Nea onipa gu no, ɛno ara na obetwa.” Wubetumi atwe abofra aso de akyerɛkyerɛ no—ebia wobɛka no ahyɛ dan mu anaa wode biribi a n’ani gye ho bɛkame no. Nanso ɔbabun de, ɛbɛyɛ papa sɛ wo ne no susuw nsɛm ho, na woma ohu nea ebetumi afi ne nneyɛe mu aba.—Mmebusɛm 6:27.\nSƆ EYI HWƐ: Sɛ ɔkɔbɔ ka a, ntua mma no mfa ntwitwa nnye no, anaa sɛ wantwa ne sɔhwɛ a, nkɔka asɛm biara nkyerɛ ne kyerɛkyerɛfo mfa nnye ne ti. Ma ɔnsoa ne nneyɛe ho asodi, na obesua biribi afi mu.\nSɛ́ ɔwofo no, wo yam a anka wo ba no atwa ne babunbere no te sɛ nea ɔnam kwantempɔn a ɛso fa nnyɛ den so. Nanso, ɛnyɛ mmerɛw saa. Sɛ wo ba du ne babunbere so a, ɛma wunya hokwan soronko de “tete abofra [no] wɔ ɔkwan a ɛfata so.” (Mmebusɛm 22:6) Bible mu nnyinasosɛm yɛ fapem a ɛfata a wubetumi de asiesie w’abusua ma anigye atena mu.—w09 05/01-E.\n^ nky. 3 Wɔasesa din no.\nEbedu bere a me babarima anaa me babea no befi fie no, so obetumi ayɛ nea edidi so yi?\n▪ de ne ho ahyɛ Onyankopɔn Som mu dwumadi ahorow mu bere nyinaa\n▪ apaw nneɛma a ɛfata na wasisi gyinae pa\n▪ ne afoforo adi nkitaho yiye\n▪ ahwɛ n’akwahosan so yiye\n▪ ahwɛ ne sikasɛm so yiye\n▪ asiesie ne dan mu anaa ne fie ma ɛhɔ atew\n▪ afi ne pɛ mu ayɛ nneɛma\nSɛ wo ba no de ahofadi a wode ama no no di dwuma yiye a, so wubetumi ama no ahofadi kakra aka ho?\nSɛ mmara a wohyehyɛ no taa hyɛ wo ba abufuw a, dɛn na wubetumi ayɛ?\nShare Share Sɛnea Yɛbɛtete Mmabun ma Wɔabɛyɛ Mpanyimfo\nw09 7/1 kr. 28-30


Nnwom 76 AKCB - Mateo 76 MTDS\n1Onyankopɔn din ahyeta wɔ Yuda;\nne din so wɔ Israel.\n2Ne ntamadan si Salem,\nne tenabea wɔ Sion.\n3Ɛhɔ na obubuu mmemma a ɛpa gya,\nnkatabo ne afoa, akode nyinaa mu.\n4Wo ho hann no hyerɛn,\nna woso sen mmepɔw a mmoadoma ahyɛ mu ma no.\n5Mmarima akokodurufo deda hɔ a wɔagye wɔn ho nneɛma,\nwɔadeda awufo nna;\nna akofo no mu baako mpo\nntumi mma ne nsa so.\n6Yakob Nyankopɔn, wokaa wɔn anim no\napɔnkɔ no ne nteaseɛnam no adeda dinn.\n7Wo nko ara na ɛsɛ sɛ wosuro wo.\nSɛ wo bo fuw a hena na obetumi agyina wʼanim?\n8Wubuu atɛn fii ɔsoro,\nasase suroe, na ɛyɛɛ komm,\n9bere a wo, Onyankopɔn, sɔre buu atɛn,\nde gyee amanehunufo wɔ asase no so no.\n10Ampa ara wʼabufuwhyew a etia nnipa no de ayeyi brɛ wo,\nna wɔn a wotumi gyina ano no nya kɔkɔbɔ.\n11Monhyɛ Awurade mo Nyankopɔn no bɔ na munni so;\nmomma nsase a atwa ne ho ahyia\nmfa ayɛyɛde mmrɛ Ɔbaako a ɛsɛ sɛ wosuro no no.\n12Ɔbrɛ sodifonom honhom ase;\nna asase so ahemfo suro no.\nAKCB : Nnwom 76


‘Wote Aseɛ’?—Luka 24:45 | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Danish Drehu Dutch Efik English Estonian Ewe Fijian Finnish French Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Mauritian Creole Maya Mazatec (Huautla) Mexican Sign Language Mixe Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tlapanec Totonac Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Ɔbuee wɔn adwene mu yie maa wɔtee Twerɛnsɛm no ase.”—LUKA 24:45.\nDƐN NA WOSUA FI MFATOHO A ƐDIDI SO YI MU?\nOgufoɔ a ɔdaeɛ.\nƆba hohwini no.\n1, 2. Ɛda a Yesu nyanee no, ɔkwan bɛn na ɔfaa so hyɛɛ n’asuafoɔ no den?\nNA Yesu asuafoɔ mmienu nam kwan so rekɔ akuraa bi ase. Ɛfi Yerusalem rekɔ hɔ yɛ kilomita 11. Na Yesu wuo no ama wɔn werɛ aho; na wɔnnya ntee sɛ wanyane. Mpofirim ara na Yesu bɛpuee hɔ ne wɔn bɔɔ anan nanteeɛ. Afei “ɔde firi Mose ne Adiyifoɔ no nyinaa so kyerɛkyerɛɛ wɔn nsɛm a ɛfa ne ho mu wɔ Twerɛnsɛm no nyinaa mu.” (Luka 24:13-15, 27) Wɔtee saa no, wɔn werɛ kyekyeeɛ, efisɛ ‘ɔkyerɛɛ Twerɛnsɛm no mu’ kyerɛɛ wɔn, na ɛpusuu wɔn akoma.—Luka 24:32.\n2 Saa anwummerɛ no ara, asuafoɔ mmienu no san kɔɔ Yerusalem. Berɛ a wɔhuu asomafoɔ no, wɔkaa nea asi no kyerɛɛ wɔn. Wɔgu so rekasa no, Yesu bɛyii ne ho adi kyerɛɛ wɔn nyinaa. Ehu kaa asomafoɔ no na wɔn adwenem yɛɛ wɔn naa, efisɛ na wɔnhu sɛ ɛyɛ Yesu ampa a. Ɛnneɛ, ɔkwan bɛn na Yesu faa so hyɛɛ wɔn den? Bible ka sɛ: “Ɔbuee wɔn adwene mu yie maa wɔtee Twerɛnsɛm no ase.”—Luka 24:45.\n3. Adɛn nti na ɛtɔ da bi a, yɛn abam bɛtumi abu? Sɛ saa mpo a, yɛbɛyɛ dɛn akɔ so anya anigyeɛ wɔ Yehowa som mu?\n3 Sɛnea asuafoɔ no werɛ hoeɛ no, ɛtɔ da bi a, yɛn nso yɛn werɛ bɛtumi aho. Ɛwom sɛ yɛresom Yehowa dendeenden, nanso sɛ yɛka asɛm no na nkurɔfoɔ antie a, ɛbɛtumi abu yɛn abam. (1 Korintofoɔ 15:58) Anaa ebia yɛn adwene bɛyɛ yɛn sɛ wɔn a yɛne wɔn sua Bible no mmɔ wɔn ho mmɔden. Ebia ebinom mpo bɛpo Yehowa. Ɛba saa a, yɛbɛyɛ dɛn akɔ so de anigyeɛ aka asɛm no? Adeɛ baako a ɛbɛboa yɛn ne sɛ yɛbɛte Yesu mfatoho ahodoɔ no ase yie. Yɛrebɛsusu mfatoho no mmiɛnsa ho na yɛahwɛ nea yɛbɛtumi asua afi mu.\nOGUFOƆ A ƆDAEƐ NO\n4. Yesu mfatoho a ɛfa ogufoɔ a ɔdaeɛ ho no kyerɛ sɛn?\n4 Monkenkan Marko 4:26-29. Yesu mfatoho a ɛfa ogufoɔ a ɔdaeɛ ho no kyerɛ sɛn? Ogufoɔ no gyina hɔ ma wɔn a wɔka Ahennie ho asɛmpa no. Aba no gyina hɔ ma asɛm a wɔka kyerɛ nkurɔfoɔ a wɔwɔ akoma pa no. Ogufoɔ no ‘da anadwo sɔre anɔpa’ sɛnea obiara yɛ no. Sɛ ogufoɔ no dua aba no wie a, ɛgye berɛ ansa na aba no anyini ma watwa. Saa berɛ no nyinaa “aba no fifi na ɛyɛ tenten.” Aba “no ara” nyini nkakrankakra. Saa ara na honhom fam nso obi nyini nkakrankakra de bɛn Yehowa. Onya nkɔsoɔ nkakrankakra na ɛdu baabi a, ɔsi gyinaeɛ sɛ ɔbɛsom Onyankopɔn. Enti ɔhyira ne nkwa so ma Yehowa na ɔbɔ asu. Ɔyɛ saa a, yɛbɛtumi aka sɛ ‘waso aba.’\nSɛ obi ‘pɛ daa nkwa’ a, Yehowa na ɔma nokorɛ no nyini wɔ n’akomam\n5. Adɛn nti na Yesu de ogufoɔ a ɔdaeɛ yɛɛ mfatoho?\n5 Adɛn nti na Yesu yɛɛ mfatoho yi? Yesu pɛ sɛ yɛhu sɛ obi ‘pɛ daa nkwa’ a, Yehowa na ɔma nokorɛ no nyini wɔ n’akomam. (Asomafoɔ Nnwuma 13:48; 1 Korintofoɔ 3:7) Yɛn deɛ ara ne sɛ yɛbɛdua na yɛagugu so; yɛrentumi nhyɛ obi mma no nyini. Sɛnea ogufoɔ no nnim sɛnea aba no nyini no, saa ara na yɛn nso yɛnnim sɛnea obi nyini wɔ honhom fam. Berɛ a yɛrekɔ ba nyinaa a, ebia yɛrenhu sɛ Ahennie aba no renyini wɔ obi mu. Nanso ɛwom ara a, aba a yɛadua no bɛso. Afei osuani foforɔ no ne yɛn bɛbom ayɛ otwa adwuma no.—Yohane 4:36-38.\n6. Sɛ yɛne obi sua Bible a, dɛn na ɛsɛ sɛ yɛgye tom?\n6 Dɛn na yɛbɛtumi asua afi mfatoho yi mu? Nea ɛdi kan, ɛsɛ sɛ yɛgye tom sɛ yɛrentumi nhyɛ Bible suani mma no nyini wɔ nokorɛ no mu. Yɛbɛyɛ nea yɛbɛtumi biara aboa osuani no, nanso yɛrenhyɛ no sɛ ɔmmɔ asu. Mmom, ɛsɛ sɛ yɛgye tom sɛ ɔno ara na ɛsɛ sɛ ɔsi gyinaeɛ sɛ ɔbɛhyira ne ho so ama Onyankopɔn. Sɛ obi hyira ne ho so ma Yehowa na ɔdɔ nnim a, n’ani nsɔ.—Dwom 51:12; 54:6; 110:3.\n7, 8. (a) Dɛn bio na yɛsua fi Yesu mfatoho a ɛfa ogufoɔ a ɔdaeɛ ho no mu? Ma nhwɛsoɔ. (b) Dɛn na wei ma yɛhu fa Yehowa ne Yesu ho?\n7 Nea ɛto so mmienu, sɛ ɛyɛ yɛn sɛ yɛn asɛnka adwuma no nso aba a, mfatoho yi bɛboa yɛn na yɛn abam ammu. Ɛhia sɛ yɛnya aboterɛ. (Yakobo 5:7, 8) Sɛ yɛayɛ nea yɛbɛtumi nyinaa aboa osuani no, nanso yɛnhuu biribiara a ɛkyerɛ sɛ nokorɛ no renyini wɔ n’akomam a, ɛnkyerɛ sɛ asɛm wɔ yɛn nkyerɛkyerɛ ho. Sɛ obi brɛ ne ho ase na ɔpɛ sɛ ɔyɛ nsakrae a, Yehowa nso ma kwan ma nokorɛ no nyini wɔ n’akomam. (Mateo 13:23) Enti ɛnyɛ nnipa dodoɔ a yɛbɛboa wɔn ma wɔabɔ asu na ɛkyerɛ sɛ yɛn asɛnka tu mpɔn. Yehowa ani so deɛ, ɛnyɛ nea nkurɔfoɔ bɛyɛ wɔ asɛm no ho na ɛbɛkyerɛ sɛ yɛbɔ mmɔden wɔ asɛnka adwuma no mu. Mmom, n’ani sɔ nsi ne ahokeka a yɛde yɛ adwuma no.—Monkenkan Luka 10:17-20; 1 Korintofoɔ 3:8.\nYehowa ani so deɛ, ɛnyɛ nea nkurɔfoɔ bɛyɛ wɔ asɛm no ho na ɛbɛkyerɛ sɛ yɛbɔ mmɔden wɔ asɛnka adwuma no mu\n8 Nea ɛtɔ so mmiɛnsa, ɛnyɛ berɛ nyinaa na yɛbɛhu nsakrae a ɛkɔ so wɔ obi akomam. Nhwɛsoɔ bi nie: Na ɔsɛmpatrɛfoɔ bi ne awarefoɔ bi sua adeɛ. Da bi awarefoɔ no ka kyerɛɛ no sɛ wɔpɛ sɛ wɔyɛ asɛnka adwuma no bi. Onua no ka kyerɛɛ wɔn sɛ ɛhia sɛ wɔgyae sigaretnom ansa. Wɔka kyerɛɛ onua no sɛ wɔagyae nom dadaada; abosome bi mpo atwam. Onua no tee saa no, ne ho dwirii no. Dɛn na ɛkaa wɔn ma wɔgyae sigaretnom? Wɔhuu sɛ Yehowa kyi nyaatwom, na sɛ wɔwia wɔn ho nom mpo a, ɔbɛhu. Enti wɔhuu sɛ ɛyɛ nneɛma mmienu—sɛ wɔpɛ sɛ wɔnom a, wɔbɛnom wɔ ɔsɛmpatrɛfoɔ no anim, sɛ ɛnte saa a, ɛnneɛ wɔbɛgyae koraa. Ɔdɔ a awarefoɔ no wɔ ma Yehowa na ɛkaa wɔn ma wɔsii gyinaeɛ a ɛte saa, nanso na ɔsɛmpatrɛfoɔ no nnim ho hwee.\n9. Yesu mfatoho a ɛfa asau ho no kyerɛ sɛn?\n9 Monkenkan Mateo 13:47-50. Yesu mfatoho a ɛfa asau ho no kyerɛ sɛn? Yesu kaa sɛ Ahennie asɛmpaka adwuma no te sɛ asau kɛseɛ bi a wɔagyaa agu po mu. Sɛnea asau yi “mpataa ahodoɔ pii” no, saa ara na yɛn asɛnka adwuma no nso twetwe nnipa ahodoɔ ahodoɔ mpempem pii. (Yesaia 60:5) Yɛhu wei ho adanseɛ afe biara wɔ yɛn mantam nhyiamu ne Nkaedie ase. Nnipa mpempem pii bɛka yɛn ho saa berɛ no. Saa nkurɔfoɔ yi bi te sɛ mpataa “papa” a Yesu kaa ho asɛm wɔ ne mfatoho no mu no. Berɛ rekɔ so no, wɔba Kristofoɔ asafo no mu. Ebinom nso te sɛ mpataa a “ɛnyɛ” no, enti Yehowa nnye wɔn ntom.\nSɛ wokan Mateo 13:47-50 wie a,. . .\n10. Adɛn nti na Yesu yɛɛ asau ho mfatoho no?\n10 Adɛn nti na Yesu yɛɛ mfatoho yi? Yɛnhyɛ no nso sɛ mfatoho no mu no, wɔyii mpataa papa no fii nea ɛnyɛ no mu. Nanso wei nyɛ atemmuo a ɛbɛba wɔ ahohiahia kɛseɛ no mu. Mmom, ɛkyerɛ biribi a ɛbɛkɔ so wɔ nna a ɛdi akyire no mu. Yesu kyerɛɛ sɛ ɛnyɛ wɔn a wɔn ani gye nokorɛ no ho nyinaa na wɔbɛba abɛsom Yehowa. Yɛne nnipa bebree sua Bible na ebinom nso ba yɛn adesua, nanso wɔnyɛɛ wɔn adwene sɛ wɔbɛhyira wɔn ho so ama Yehowa. (1 Ahemfo 18:21) Ebinom mpo agyae adesua ba. Awofo bi atete wɔn mma wɔ nokorɛ no mu, nanso mmɔfra no mfaa wɔn akoma mmaa Yehowa. Yesu sii so dua sɛ ɛhia sɛ yɛn mu biara si gyinaeɛ sɛ ɔbɛsom Yehowa; ɛnyɛ obi na ɔbɛsi ama yɛn. Sɛ yɛsi gyinae pa a, Yehowa bɛbu yɛn sɛ nnipa a wɔsom bo, “aman nyinaa mu nnepa.”—Hagai 2:7.\n. . . hwɛ sɛnea ɛfa yɛn ho nnɛ\n11, 12. (a) Dɛn na yɛbɛtumi asua afi asau ho mfatoho no mu? (b) Dɛn na wei ma yɛhu fa Yehowa ne Yesu ho?\n11 Dɛn na yɛbɛtumi asua afi asau ho mfatoho no mu? Sɛ yɛn Bible suani anaa yɛn ba bi mpɛ sɛ ɔsom Yehowa a, mfatoho yi bɛboa yɛn na yɛn werɛ anho dodo anaa yɛn aba mu ammu. Ebia yɛayɛ nea yɛbɛtumi biara de aboa no. Sɛ yɛne obi sua Bible anaa yɛtete yɛn ba wɔ nokorɛ no mu a, ɛnkyerɛ sɛ ɔkwan biara so ɔbɛfa Yehowa adamfo. Sɛ ɔmpɛ sɛ ɔbrɛ ne ho ase hyɛ Yehowa tumidi ase a, ɛnneɛ ɔrentumi nsom Onyankopɔn.\nEbinom a wɔn ani gye nokorɛ no ho bɛba abɛsom Yehowa (Hwɛ nkyekyɛm 9-12)\n12 Ɛnneɛ, nea yɛreka yi kyerɛ sɛ wɔn a wɔagyae nokorɛ no rentumi mma asafo no mu bio? Wɔn a wɔnnya nhyiraa wɔn ho so mmaa Yehowa no nso ɛ? Anidasoɔ biara nni hɔ ma wɔn anaa? Dabi, ɛnkyerɛ saa. Hokwan da so ara wɔ hɔ sɛ wɔbɛfa Yehowa adamfo ansa na ahohiahia kɛseɛ no afi aseɛ. Yehowa reka akyerɛ wɔn sɛ: “Monsan mmra me nkyɛn, na me nso mɛsan aba mo nkyɛn.” (Malaki 3:7) Yesu de mfatoho foforɔ sii wei so dua. Ɛfa ɔba hohwini no ho.—Monkenkan Luka 15:11-32.\nƆBA HOHWINI NO\n13. Yesu mfatoho a ɛfa ɔba hohwini ho no kyerɛ sɛn?\n13 Yesu mfatoho a ɛfa ɔba hohwini ho no kyerɛ sɛn? Mfatoho no ma yɛhu sɛ agya no wɔ mmɔborɔhunu paa. Agya no gyina hɔ ma yɛn soro Agya Yehowa a ɔwɔ ɔdɔ no. Ɔba a ɔkɔsɛee n’agyapadeɛ no gyina hɔ ma nnipa a wɔagyaa asafo no. Sɛ wɔgyaa asafo no a, wɔtwe wɔn ho fi Yehowa ho kɔ Satan wiase no mu. Ɛba saa a, na ayɛ sɛ nea wɔkɔ “ɔman bi so wɔ akyirikyiri.” (Efesofoɔ 4:18; Kolosefoɔ 1:21) Akyire yi, ebinom hu sɛ wɔadi mfomsoɔ kɛseɛ, na wɔsan ba Yehowa nkyɛn. Wei gye animia, nanso sɛ wɔwɔ ahobrɛaseɛ na wɔanu wɔn ho ampa a, Yehowa de bɛkyɛ wɔn na wasan ayɛ wɔn awaawaa atuu aba n’asafo no mu.—Yesaia 44:22; 1 Petro 2:25.\nYehowa ani gye ho paa sɛ wɔn a wɔagyaa asafo no bɛsan aba ne nkyɛn\n14. Adɛn nti na Yesu yɛɛ ɔba hohwini ho mfatoho no?\n14 Adɛn nti na Yesu yɛɛ mfatoho yi? Yesu ma ɛdaa adi sɛ Yehowa ani gye ho paa sɛ wɔn a wɔagyaa asafo no bɛsan aba ne nkyɛn. Agya a ɔwɔ mfatoho no mu no ampa aba; na ɔhwɛ kwan sɛ ne ba no bɛsan aba fie. Berɛ a ɔhuu sɛ ne ba no ‘da so ara wɔ akyirikyiri no,’ ɔtuu mmirika kɔhyiaa no. Ná agya no pɛ sɛ ne ba no hu sɛ n’ani agye sɛ waba fie. Ɛsɛ sɛ mfatoho yi kanyan wɔn a wɔagyaa nokorɛ no na wɔsan ba Yehowa nkyɛn ntɛm ara. Ebia wɔn gyidie ano adwo kakra anaa fɛreɛ ne aniwuo akyekyere wɔn, enti ɛbɛtumi ayɛ den ama wɔn sɛ wɔbɛsan aba. Nanso sɛ wɔmia wɔn ani ba a, wɔbɛhu sɛ wɔayɛ biribi a nyansa wom paa. Nokwasɛm nie, Yehowa, Yesu, ne abɔfoɔ no nyinaa ani bɛgye.—Luka 15:7.\n15, 16. (a) Dɛn na yɛbɛtumi asua afi ɔba hohwini ho mfatoho no mu? Ma nhwɛsoɔ. (b) Dɛn na wei ma yɛhu fa Yehowa ne Yesu ho?\n15 Dɛn na yɛbɛtumi asua afi ɔba hohwini ho mfatoho no mu? Ɛsɛ sɛ yɛsuasua Yehowa na yɛda yɛn dɔ adi. Enti sɛ obi san ba asafo no mu a, ɛnsɛ sɛ yɛyɛ yɛn ho ‘ateneneefoɔ dodo’ na yɛkunkum yɛn anim kyerɛ no. Sɛ yɛyɛ saa a, ɛbɛsɛe yɛne Yehowa ntam mpo. (Ɔsɛnkafoɔ 7:16) Ade foforɔ wɔ hɔ a yɛbɛtumi asua afi mu. Ɛsɛ sɛ yɛbu obi a wagyaa asafo no sɛ “odwan a wayera” na yɛnya awerɛhyem sɛ ebia ɔbɛsan aba. (Dwom 119:176) Sɛ yɛhyia obi a wagyaa asafo no a, yɛbɛyɛ nea yɛbɛtumi biara aboa no ma wasan aba anaa? Yɛbɛma mpanimfoɔ no aso ate ntɛm na wɔaboa no? Sɛ yɛte Yesu mfatoho no ase yie a, yɛbɛyɛ saa.\n“Sɛ wowɔ Yehowa asafo no mu a, ɛyɛ hokwan a ɛso bi nni!”\n16 Wɔn a wɔsan ba no hu sɛ Yehowa wɔ mmɔborɔhunu na asafo no nso kyerɛ wɔn dɔ. Wei ka wɔn akoma paa. Nhwɛsoɔ bi nie: Wɔtuu onua bi, na ɛgyee mfie 25 ansa na ɔresan aba. N’anom asɛm nie: “Ɛfi berɛ a wɔgyee me no, da biara m’ani gye efisɛ Yehowa ama manya ‘ahosan mmerɛ.’ (Asomafoɔ Nnwuma 3:19) Obiara yi ne yam boa me, wɔkyerɛ wɔn dɔ paa! Seesei meda Kristofoɔ abusua nwanwaso bi mu.” Onuawa kumaa bi nso fii asafo no mu, na mfie nnum akyi ɔsan baeɛ. Ɔkaa sɛ: “Ɔdɔ a Yesu kaa ho asɛm no, ɛno bi na anuanom ayi no adi akyerɛ me. Menhu nea menka mfa nkyerɛkyerɛ mu mpo. Sɛ wowɔ Yehowa asafo no mu a, ɛyɛ hokwan a ɛso bi nni!”\n17, 18. (a) Dɛn na yɛasua afi mfatoho mmiɛnsa yi mu? (b) Dɛn na yɛasi yɛn bo sɛ yɛbɛyɛ?\n17 Dɛn na yɛasua afi mfatoho mmiɛnsa yi mu? Nea ɛdi kan, yɛrentumi nhyɛ Bible suani mma no nnya nkɔsoɔ wɔ nokorɛ no mu. Ɛsɛ sɛ yɛgya ɛno ma Yehowa. Nea ɛtɔ so mmienu, ɛnsɛ sɛ yɛhwɛ kwan sɛ wɔn a yɛne wɔn sua ade anaa wɔba adesua no nyinaa bɛsom Yehowa. Nea ɛtɔ so mmiɛnsa, ɛwom sɛ ebia ebinom bɛgyaa Yehowa som deɛ, nanso mommma yɛmmpa aba; ebia wɔbɛsan aba. Sɛ wɔsan ba a, momma yɛnsuasua Yehowa na yɛnnye wɔn fɛw so.\n18 Momma yɛn mu biara nkɔ so nhwehwɛ nimdeɛ, nteaseɛ, ne nyansa. Sɛ worekenkan Yesu mfatoho bi a, bisa wo ho sɛ: ‘Dɛn na mfatoho yi kyerɛ? Adɛn nti na ɛwɔ Bible mu? Mɛyɛ dɛn de aba a ɛwom no abɔ me bra? Dɛn na wei ma mehu fa Yehowa ne Yesu ho?’ Sɛ yɛyɛ saa a, ɛbɛkyerɛ sɛ yɛte Yesu asɛm no ase.\nYesu mfatoho no a yɛbɛte aseɛ no kyerɛ sɛ yɛbɛyere yɛn ho ahu nea ɛkyerɛ, yɛbɛdwendwene asuadeɛ a ɛwom no ho, na yɛahwehwɛ ɔkwan a yɛbɛfa so de abɔ yɛn bra


Yosua 12 AKCB - Matteus 12 LB\nAhemfo A Wodii Wɔn So Wɔ Yordan Apuei Fam\n1Eyinom ne ahemfo a wɔwɔ Asubɔnten Yordan apuei fam a wokunkum wɔn na wɔfaa wɔn nsase. Wɔn nsase no fi Arnon Subon kosi Bepɔw Hermon so a Yordan Bon asase a ɛwɔ apuei fam nyinaa ka ho.\n2Wodii Amorihene Sihon a na ɔte Hesbon no so.\nNa nʼaheman bi ne Aroer a ɛwɔ Arnon Subon ano na ɛsen fi ne mfimfini kosi Asubɔnten Yabok a ɛda hɔ sɛ ɔhye ma Amorifo no. Nnɛ yi, Gilead fa a ɛda Asubɔnten Yabok atifi no ka ɔmantam no ho.\n3Efi Yordan bon atifi a ɛbɛn Galilea po no atɔe fam mpoano na esian ba anafo fam besi Nkyene Po, fi Bet-Yesimot kosi Pisga nsian so hyɛɛ Sihon ase.\n4Basanhene Og a otwa Refaitefo to no tenaa Astarot ne Edrei asase so.\n5Na odii hene wɔ ɔman a efi Bepɔw Hermon so de kosi Saleka wɔ atifi fam ne Basan a ɛwɔ apuei fam nyinaa, de kɔ atɔe fam kosi Gesurfo ne Maakatfo ahemman hye so. Gilead fa a ɛwɔ atifi fam, ne ɔfa a aka a na ɛwɔ Hesbonhene Sihon asase mu no ka ho.\n6Na Mose a ɔyɛ Awurade somfo no ne Israelfo atɔre ɔhene Sihon ne ɔhene Og nkurɔfo ase. Mose de wɔn asase maa Ruben ne Gad mmusuakuw ne Manase abusua fa no.\nYordan Apuei Fam Ahemfo A Wodii Wɔn So\n7Saa ahemfo a wɔn din didi so yi na Yosua ne Israel nsraadɔm dii wɔn so wɔ Yordan atɔe fam fi Baal-Gad wɔ Lebanon bon mu de kosi Halak bepɔw a ekosi Seir no. (Na Yosua de asase no maa Israel mmusuakuw no sɛ wɔn agyapade, 8a ɛne, bepɔw so man, atɔe fam nkoko, Yordan Bon, mmepɔw mmepɔw nsian, Yudean sare so ne Negeb. Nnipa a na wɔte saa beae hɔ no yɛ Hetifo, Amorifo, Kanaanfo, Perisifo, Hewifo ne Yebusifo.)\nEyinom ne ahemfo a Israel dii wɔn so nkonim:\n9Yerikohene baakoAi a ɛbɛn Bet-El hene baako10Yerusalemhene baakoHebronhene baako11Yarmuthene baakoLakishene baako12Eglonhene baakoGeserhene baako13Debirhene baakoGaderhene baako14Hormahene baakoAradhene baako15Libnahene baakoAdulamhene baako16Makedahene baakoBet-Elhene baako17Tapuahene baakoHeferhene baako18Afekhene baakoLasaronhene baako19Madonhene baakoHasorhene baako20Simronhene baakoAksafhene baako21Taanakhene baakoMegidohene baako22Kedeshene baakoYokneam a ɛwɔ Karmel ase hene baako23Dor a ɛwɔ Dor koko so hene, baakoamanaman a ɛwɔ Gilgal no hene ne baako24Tirsahene baako\nAKCB : Yosua 12


SƐ OBI yi ne yam serew kyerɛ wo a, dɛn na wobɛyɛ? Ɛyɛ dɛn ara a wo nso wobɛserew akyerɛ no. Ɛba saa a, mo nyinaa mo ani gye. Saa na ɛte, sɛ w’adamfo anaa obi a wunnim no koraa yi ne yam serew kyerɛ wo a, ɛka wo ma wo nso woserew na afei ɛma w’ani gye. Ɔbaa bi a yɛfrɛ no Magdalena kaa sɛ: “Me kunu Georg te ase no, na ɔpɛ serew paa. Sɛ ɔhwɛ m’anim serew kyerɛ me a, na manane, na me koma atɔ me yam.”\nSɛ obi yi ne yam serew a, ebetumi aba sɛ asɛm bi yɛ no serew, anaa n’ani agye, anaasɛ biribi ayɛ no dɛ. Intanɛt so nhoma bi kaa sɛ, “Serew deɛ . . . yɛde awo yɛn.” Ɛtoaa so sɛ, nkokoaa mpo, “sɛ woserew anaa wumuna a, wotumi hu ade pɔtee a worepɛ akyerɛ.” Ɛsan kaa sɛ: “Obi serew kyerɛ wo a, etumi ka biribi kyerɛ wo. Afei ɛma wutumi hu nea ɛsɛ sɛ woyɛ.” *—Observer; ɛyɛ nyansahufo nhoma.\nNhwehwɛmufo bi wɔ Harvard University wɔ United States. Wɔyɛɛ nkwakoraa ne mmerewa bi ho nhwehwɛmu hwɛɛ sɛnea wɔn a wɔhwɛ wɔn no suban ka wɔn. Sɛ nkwakoraa ne mmerewa yi hu wɔ wɔn a wɔhwɛ wɔn no anim “sɛ wɔpɛ wɔn asɛm, wodwen wɔn ho, wɔte nka ma wɔn na wɔn ho hia wɔn” a, ɛma wɔn ani gye, na wɔn ho bae wɔn. Nanso sɛ wɔanhwɛ wɔn yiye, anaa womunamuna kyerɛ wɔn a, ɛhaw wɔn na wɔn ani nnye.\nSɛ woserew a, ɛboa wo ara nso. Nhwehwɛmu kyerɛ sɛ, woserew a ɛma wunya ahotoso, w’ani gye, na adwennwen nhyɛ wo so. Nanso sɛ wumunamuna a, wo ara wunim nea ebetumi asi!\nNEA “ƐHYƐƐ ME DEN” PAA YƐ SEREW\nMagdalena a yɛadi kan aka ne ho asɛm no, Wiase Ko II mu no na ɔyɛ Yehowa Danseni. Ɔne n’abusuafo amfa wɔn ho ammɔ Nazi aban no, enti wɔde wɔn kɔɔ Ravensbrück nneduaban mu wɔ Germany. Ɔkaa sɛ: “Ɛtɔ da a, na awɛmfo no mma kwan mma yɛne deduani biara nkasa. Nanso, wɔantumi ansiw yɛn kwan sɛ mma yɛnserew. Sɛ me maame ne me nuabaa hwɛ m’anim serew kyerɛ me a, na ɛhyɛ me den. Ɛno na ɛmaa mitumi gyinaa mu.”\nEbia abrabɔ mu nsɛmnsɛm nti, wontaa nserew. Nanso kae sɛ nea ɛwɔ ani so na yɛde kɔ dae mu. Enti nea ɛwɔ wo koma mu no, ɛno na ɛbɛkyerɛ sɛ wobɛserew anaa worenserew. (Mmebusɛm 15:15; Filipifo 4:8, 9) Ɛwom ɛnna fam, nanso ɛbɛyɛ yiye a, fa w’adwene si nneɛma pa anaa nea ɛbɛma w’ani agye so. * Bible akenkan ne mpaebɔ aboa mmusua bebree ama wɔatumi ayɛ saa. (Mateo 5:3; Filipifo 4:6, 7) Sɛ wohwɛ Bible mu a, wubehu nsɛmfua te sɛ “anigye,” “ahurusi,” ne nea ɛkeka ho bebree. Adɛn nti na womfa nsi w’ani so sɛ da biara wobɛkenkan Bible no fã bi? Obi nnim, ebia ɛbɛboa wo nso ama woataa aserew.\nAfei ntena hɔ sɛ obi nserew nkyerɛ wo ansa na woaserew. Wuhu obi a, di kan serew kyerɛ no. Woyɛ saa a, wo nso wobɛma obi ani agye. Kae sɛ, serew yɛ akyɛde a efi Onyankopɔn hɔ, na ɛboa wo ne wɔn a woserew kyerɛ wɔn no nyinaa.\n^ nky. 3 Kasakoa bi mpo wɔ Bible mu sɛ Onyankopɔn tew n’anim anaa ɔserew. Dwom 119:135 ka sɛ: “Tew w’anim ma w’akoa.”\n^ nky. 8 Hwɛ Nyan! a ɛbaa November 2013 no mu. Asɛm bi wom a wɔato din “So Wowɔ ‘Apontow mu Daa’?”\nAdɛn nti na ɛyɛ den ma ebinom sɛ wobehu wɔn ho sɛnea Yehowa hu wɔn? Adesua yi bɛma yɛahu sɛnea Bible betumi aboa yɛn ma yɛde anigye asom Yehowa.


KENKAN WƆ Abbey Afrikaans Ahanta Aja Albanian Alur American Sign Language Amharic Angolan Sign Language Arabic Argentinean Sign Language Armenian Assamese Attié Aukan Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Zimbabwe) Chavacano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Comorian (Ngazidja) Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Drehu Dusun Dutch Dutch Sign Language Ecuadorian Sign Language Efik Emberá (Catío) English Esan Estonian Ewe Fante Faroese Fijian Filipino Sign Language Finnish Finnish Sign Language Fon Frafra French French Sign Language Ga Galician Garifuna Georgian German German Sign Language Ghanaian Sign Language Gitonga Gokana Greek Greek Sign Language Greenlandic Guadeloupean Creole Guarani Guarani (Bolivia) Guatemalan Sign Language Guerze Gujarati Gun Guna Guéré Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Huastec (San Luis Potosi) Hungarian Hungarian Sign Language Hunsrik Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Khasi Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kongo Korean Korean Sign Language Kpelle Krio Kurdish Kurmanji (Caucasus) Kwangali Kwanyama Kyangonde Lahu Laotian Latgalian Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Luvale Macedonian Macua Malagasy Malay Malayalam Malaysian Sign Language Maltese Mam Mambwe-Lungu Mangareva Maninkakan (Eastern) Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Mazahua Mazatec (Huautla) Mbukushu Mende Meru Miskito Mixe Mixtec (Guerrero) Mixtec (Huajuapan) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali New Zealand Sign Language Ngabere Ngangela Nias Nicaraguan Sign Language Nigerian Pidgin Niuean Norwegian Nuer Nyaneka Nyungwe Nzema Okpe Oromo Ossetian Otetela Otomi (Mezquital Valley) Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Pilagá Polish Ponapean Portuguese Pular Punjabi Punjabi (Shahmukhi) Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Russian Russian Sign Language Rutoro Réunion Creole Salvadoran Sign Language Samoan Sango Saramaccan Sarnami Sena Senoufo (Cebaara) Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Solomon Islands Pidgin Somali Spanish Spanish Sign Language Sranantongo Sunda Susu Swahili Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Thai (Northeastern) Thai Sign Language Tigrinya Tiv Tlapanec Toabaite Tojolabal Tok Pisin Tokelauan Tongan Totonac Tshwa Tsonga Tswana Turkish Turkmen Turkmen (Cyrillic) Tuvaluan Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruguayan Sign Language Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zapotec (Isthmus) Zapotec (Lachiguiri) Zimbabwe Sign Language Zulu\nBible Asuafo, afe 1870 mfe mu\nƆwɛn-Aban a edi kan, afe 1879\nSɛnea Ɔwɛn-Aban no te nnɛ\nBible hyɛɛ nkɔm sɛ wɔ Kristo wu akyi no, akyerɛkyerɛfo atorofo bɛsɔre afi tete Kristofo no mu abekyinkyim Bible mu nokware no. (Asomafo Nnwuma 20:29, 30) Bere kɔɔ so no, saa pɛpɛɛpɛ na ɛbae. Wɔde abosonsomfo nkyerɛkyerɛ frafraa Yesu nkyerɛkyerɛ mu, na ɛde atoro Kristosom bae. (2 Timoteo 4:3, 4) Ɛnnɛ, yɛbɛyɛ dɛn atumi ahu paa sɛ yɛte nea Bible kyerɛkyerɛ ankasa no ase?\nBere dui sɛ Yehowa ma nokware no da adi. Ɔhyɛɛ nkɔm sɛ ‘nimdeɛ a edi mu bɛdɔɔso wɔ awiei bere’ no mu. (Daniel 12:4) Wɔ afe 1870 mu no, nnipakuw kakraa bi a na wɔrehwehwɛ nokware no behui sɛ asɔre nkyerɛkyerɛ pii nnyina Kyerɛwnsɛm no so. Enti, wofii ase sɛ wɔbɛyɛ nhwehwɛmu ahu nea Bible no kyerɛkyerɛ ankasa, na Yehowa boaa wɔn ma wɔtee kyerɛw nsɛm no ase.\nNnipa komapafo tɔɔ wɔn bo ase suaa Bible no. Ɔkwan a saa Bible Asuafo a na wɔwɔ koma pa a wodii kan no faa so suaa Bible no ara na yɛn nso yɛfa so sua Bible no. Ná wosusuw Bible mu nsɛm ho mmiako mmiako. Sɛ wohu Bible mu asɛm bi a ɛyɛ den ma wɔn sɛ wɔbɛte ase a, na wɔhwehwɛ Bible mu nsɛm foforo a ɛbɛboa wɔn ma wɔate ase. Sɛ wonya ntease a ɛne Kyerɛwnsɛm no mu nsɛm a aka hyia a, na wɔkyerɛw to hɔ. Bible no a wɔmaa ɛno ankasa kyerɛkyerɛɛ emu nsɛm ase no ma wɔsan huu Onyankopɔn din ne Ahenni no ho nokwasɛm, nea enti a Onyankopɔn bɔɔ nnipa ne asase, tebea a awufo wom, ne owusɔre ho anidaso no. Nhwehwɛmu a wɔyɛe no ma wɔdee wɔn ho fii gyidihunu ne nneyɛe bɔne pii ho.—Yohane 8:31, 32.\nEduu afe 1879 mu no, Bible Asuafo no hui sɛ bere adu sɛ wɔma wɔte nokware no ho asɛm wɔ wiase nyinaa. Enti wɔ saa afe no mu no, wofii ase tintim nsɛmma nhoma a yɛda so ara tintim no nnɛ a wɔfrɛ no Ɔwɛn-Aban Ɛka Yehowa Ahenni Kyerɛ no. Seesei, yɛreka Bible mu nsɛm a ɛyɛ nokware no ho asɛm wɔ aman bɛboro 239 so ne kasa bɛboro 700 mu. Ɛnnɛ paa ne bere a nokware nimdeɛ adɔɔso sen biara!\nKristo wu akyi no, dɛn na ɛbaa Bible mu nokware no so?\nDɛn na ama yɛatumi asan ahu Onyankopɔn Asɛm mu nokware no bio?


Yɛbɛyɛ Dɛn De ‘Ntoboase Atwɛn’? | Adesua\n“Monwɛn Mma Mpaebɔ”\nYɛbɛyɛ Dɛn De ‘Ntoboase Atwɛn’?\nASETENAM NSƐM N’aduru ne Onyankopɔn Som!\nNguanhwɛfo Baason, Abirɛmpɔn Baawɔtwe—Dɛn na Ɛkyerɛ Nnɛ\nTie Ahwɛfo a Yehowa Apaw Wɔn No\nAhwɛfo, Munsuasua Ahwɛfo Kunini No\nTETE WƆ BI KA “Mayɛ Akyekyedeɛ—Mede Me Fie Nam”\nƆwɛn-Aban—Nea Adesua Nsɛm Wom | November 2013\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Tswana Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Mede ntoboase bɛtwɛn.”—MIKA 7:7.\nDɛn na yebetumi asua afi Mika hɔ?\nNneɛma bɛn na yɛretwɛn sɛ ebesisi?\nDɛn na yɛbɛyɛ de akyerɛ sɛ yɛn ani sɔ Yehowa abotare?\n1. Yɛanhwɛ yiye a, dɛn na ɛbɛma yɛn abotare asa?\nWƆDE Mesia Ahenni no sii hɔ afe 1914. Saa bere no na Satan nhyehyɛe no nna a edi akyiri fii ase. Ɔko baa soro ma Yesu tow Ɔbonsam ne n’adaemone guu asase so. (Monkenkan Adiyisɛm 12:7-9.) Satan nim sɛ “ne bere a aka yɛ tiaa.” (Adi. 12:12) Nanso ebia ebinom bɛka sɛ, “‘Bere tiaa’ yi na adan mfe pii yi?” Enti wobenya adwene sɛ awiei no akyɛ dodo. Yɛn nso ɛ? Bere a yɛretwɛn Yehowa ma wasɛe Satan nhyehyɛe yi, yɛn abotare asa anaa?\n2. Dɛn na yebesusuw ho wɔ adesua yi mu?\n2 Sɛ yɛannya abotare a, ebetumi ama yɛapere yɛn ho ayɛ biribi a ɛnsɛ sɛ yɛyɛ. Ɛnde, yɛbɛyɛ dɛn anya ntoboase atwɛn? Nsɛmmisa a edidi so yi bɛboa yɛn ma yɛahu ɔkwan a yɛbɛfa so ayɛ saa: (1) Dɛn na yebetumi asua afi Mika hɔ na yɛanya ntoboase? (2) Nneɛma bɛn na ɛbɛkyerɛ sɛ awiei no adu ara ne sa? (3) Dɛn na yɛbɛyɛ de akyerɛ sɛ yɛn ani sɔ Yehowa abotare?\n3. Na Israelfo tebea te sɛn wɔ Mika bere so?\n3 Monkenkan Mika 7:2-6. Yehowa diyifo Mika hui sɛ Israelfo ne Yehowa ntam ayɛ basaa. Bere a eduu ɔhemmɔne Ahas bere so deɛ, na bɔne adonnɔn ɔman no paa. Mika kae sɛ Israelfo asobrakyefo no ayɛ sɛ “ohwirom” ne “nsɔe ban.” Sɛ obi ho kɔka ohwirom anaa nsɔe ban a, ebetumi apira no. Saa ara na na Israelfo no te. Nneɛma sɛee koraa ma afei deɛ na ɔdɔ atu ayera afi abusuafo mu mpo. Mika hui sɛ ɔrentumi nyɛ tebea no ho hwee, enti ɔkɔɔ Yehowa anim kaa ne haw nyinaa kyerɛɛ no. Afei ɔtwɛn hwɛɛ nea Onyankopɔn bɛyɛ. Ná Mika wɔ ahotoso paa sɛ, sɛ Yehowa bere so a, ɔbɛkeka ne ho.\n4. Ɔhaw bɛn na yɛtaa fa mu?\n4 Nnipa a yɛne wɔn wɔ hɔ nnɛ akɔyɛ sɛ Mika beresofo; obiara asɛm mfa obi ho. Nnipa pii yɛ ‘bonniayɛfo, wonni nokware, na wonni tema.’ (2 Tim. 3:2, 3) Sɛ wo ne obi te mpɔtam anaa wo ne no yɛ adwuma anaa wo ne no kɔ sukuu na ɔte saa a, ɛyɛ yaw paa. Nanso ɔhaw a Onyankopɔn asomfo bi refa mu ani sõsõ sen eyi koraa. Yesu kae sɛ, sɛ obi bedi n’akyi a, n’abusuafo betu wɔn ani asi no so ataa no. Asɛm a Yesu kae no te sɛ nea ɛwɔ Mika 7:6 no. Yesu kae sɛ: “Mede mpaapaemu na ɛbae na ɔbarima asɔre atia ne papa, na ɔbabea asɔre atia ne maame, na ɔbea warefo asɔre atia n’asebea. Nokwarem no, obi ankasa fiefo na wɔbɛyɛ n’atamfo.” (Mat. 10:35, 36) Ade biako a ɛyɛ yaw paa ne sɛ wo som nti wo busuani bedi wo ho fɛw na wasɔre atia wo! Sɛ worehyia ɔhaw a ɛte saa a, ngogow wo ho. Mmom, kɔ so ara bata Yehowa ho na nya ntoboase twɛn kosi sɛ Yehowa bere bɛba. Sɛ yɛampa abaw na yɛde yɛn adesrɛ to n’anim daa a, ɔbɛma yɛn nyansa na wahyɛ yɛn mpamden ma yɛagyina tebea no ano.\n5, 6. Dɛn na Yehowa de hyiraa Mika? Dɛn na Mika amfa n’ani anhu?\n5 Mika nyaa ntoboase twɛn Yehowa, na Yehowa nso hyiraa no. Mika de n’ani huu Ɔhene Ahas ne n’amammuo bɔne no awiei. Bere a Ahas ba Hesekia bɛyɛɛ ɔhene na ɔpagyaw nokware som no, Mika de n’ani hui. Bio, nkɔm a Yehowa maa Mika hyɛ faa Samaria ho no baa mu bere a Asiriafo tow hyɛɛ Israel ahemman a ɛwɔ atifi fam no so no.—Mika 1:6.\n6 Nanso ɛnyɛ biribiara a Yehowa maa Mika hyɛɛ ho nkɔm na ɔtenaa ase huu ne mmamu. Emu biako ne asɛm a Mika kyerɛwee yi: “Nna a edi akyiri no mu no, Yehowa fie bepɔw betim hɔ wɔ mmepɔw atifi, na wɔbɛma so asen nkoko nyinaa, na amanaman bɛsen yuu akɔ hɔ. Na aman pii bɛkɔ akɔka sɛ: ‘Mommra mma yɛnkɔ Yehowa bepɔw so.’” (Mika 4:1, 2) Mika wui ansa na nkɔmhyɛ yi renya mmamu. Nanso bere a ɔte ase no na wasi ne bo sɛ ɔbɛbata Yehowa ho akosi ne wuda; wamma nkurɔfo nneyɛe anhaw no. Ɔkyerɛwee sɛ: “Aman no mu biara bɛnantew ne nyame din mu, na yɛn de, yɛbɛnantew Yehowa yɛn Nyankopɔn din mu daa daa.” (Mika 4:5) Ade biako bi na ɛboaa Mika ma ɔde ntoboase twɛnee wɔ amanehunu bere no mu. Ɛne sɛ na ogye di paa sɛ Yehowa bɛma ne bɔhyɛ biara abam. Ampa, na odiyifo nokwafo yi wɔ Yehowa mu ahotoso.\n7, 8. (a) Adɛn nti na ɛsɛ sɛ yɛde yɛn ho to Yehowa so? (b) Dɛn na ɛbɛma bere akɔ ntɛmntɛm wɔ yɛn ani so?\n7 Yɛwɔ Yehowa mu ahotoso te sɛ Mika anaa? Nneɛma pii nti na ɛsɛ sɛ yɛde yɛn ho to no so. Wo deɛ hwɛ, yɛde yɛn ani ahu Mika nkɔmhyɛ no mmamu. “Nna a edi akyiri” yi mu no, nnipa mpempem a wofi aman, mmusua ne kasa nyinaa mu asen yuu aba “Yehowa fie bepɔw” so. Aman yi bi te adowa nhoma so, nanso nnipa mpempem fi saa aman yi mu aba Yehowa fie. Wɔde wɔn ‘nkrante ayɛ nsɔw’ na ‘wonsua akodi bio.’ (Mika 4:3) Ɛyɛ akwannya kɛse paa sɛ yɛyɛ Yehowa nkurɔfo, nkurɔfo a yɛwɔ asomdwoe ankasa!\n8 Yɛn nyinaa pɛ sɛ Yehowa sɛe wiase bɔne yi ntɛm. Nanso sɛ yebetumi anya abotare atwɛn a, ɛsɛ sɛ yesusuw nsɛm ho sɛ Yehowa. Yehowa ayi da bi asi hɔ a ɔde bebu adesamma atɛn. Ɔnam “ɔbarima bi a wapaw no,” Yesu Kristo so na ɔbɛyɛ saa. (Aso. 17:31) Nanso seesei deɛ Onyankopɔn abue kwan ama nnipa ahorow nyinaa sɛ wonnya “nokware no ho nimdeɛ a edi mũ” na wɔmfa mmɔ wɔn bra. Eyi ho hia paa efisɛ nkurɔfo nkwa da asiane mu, na nokware no na ebetumi agye wɔn. (Monkenkan 1 Timoteo 2:3, 4.) Wiase awiei adu ara ne sa. Enti nea ehia ne sɛ yɛde yɛn adwene nyinaa besi asɛnka adwuma no so na yɛaboa nkurɔfo ma wɔanya Onyankopɔn ho nimdeɛ a edi mu. Yɛyɛ saa a, bere bɛkɔ ntɛmntɛm, na yɛn ani bɛba yɛn ho so no, na Yehowa atemmu da no aba. Wo deɛ hwɛ sɛ awiei no aba na woabu kɔmpɔ ahwɛ w’akyi ahu sɛ wode nsi ne ahokeka paa na ɛyɛɛ asɛnka adwuma no! Hwɛ sɛnea w’ani begye afa!\nNNEƐMA BƐN NA ƐBƐKYERƐ SƐ AWIEI NO ADU ARA NE SA?\n9-11. Asɛm a ɛwɔ 1 Tesalonikafo 5:3 no aba mu anaa? Adɛn nti na wubua saa?\n9 Monkenkan 1 Tesalonikafo 5:1-3. Ɛrenkyɛ koraa amanaman no bɛpae mu aka sɛ “Asomdwoe ne dwoodwoo!” Nanso ‘ɛsɛ sɛ yɛwɛn na yɛn ani da hɔ’ na nneɛma amfa yɛn ase. (1 Tes. 5:6) Ɛnde, nea ɛbɛboa ma yɛawɛn no, momma yɛnhwɛ nneɛma bi a asisi ne sɛnea abɔ kwan ama saa mpaemuka yi.\n10 Wiase ko a edi kan ne nea ɛto so abien baa awiei no, amanaman no peree asomdwoe denneennen. Bere a wiase ko a edi kan baa awiei no, wɔde Amanaman Apam no sii hɔ de hwehwɛɛ asomdwoe. Wiase ko a ɛto so abien akyi no, nkurɔfo de wɔn ani too Amanaman Nkabom no so sɛ ɛde asomdwoe bɛba wiase. Aban ahorow ne ɔsom mu akannifo de wɔn werɛ hyɛɛ ahyehyɛde abien yi mu sɛ ɛno na ɛbɛma adesamma asom adwo wɔn. Yɛbɛyɛ nhwɛso a, Amanaman Nkabom no de too gua sɛ 1986 yɛ asomdwoe afe. Saa afe no, aman mpanyimfo ne ɔsom mu akannifo hyiaa Katolek asɔre no panyin wɔ Assisi, Italy, bɔɔ asomdwoe mpae.\n11 Nanso yɛrentumi nka sɛ saa mpaemuka no anaa asomdwoe mpaemuka foforo biara ama 1 Tesalonikafo 5:3 aba mu. Adɛn ntia? Efisɛ kyerɛwsɛm no kae sɛ wɔka sɛ “Asomdwoe ne dwoodwoo!” a, “mpofirim ara na ɔsɛe bɛba,” nanso amanaman no mpaemuka no mfaa ɔsɛe biara mmae.\n12. Dɛn na yebetumi aka wɔ “Asomdwoe ne dwoodwoo!” mpaemuka no ho?\n12 Ɛnde, hena na ɔbɛpae mu aka “Asomdwoe ne dwoodwoo!” a Bible ka ho asɛm no? Kristoman ne asɔre foforo mu mpanyimfo ho bɛba asɛm yi mu sɛn? Atumfoɔ no nso ɛ? Dɛn na wɔbɛyɛ? Ɛno deɛ Bible nka ho asɛm biara. Nanso sɛn na wɔbɛka no oo, nnipa dodow ahe na wobegye adi oo, nokwasɛm bi wɔ hɔ a yebetumi de yɛn nsa asi yɛn bo aka. Ɛno ara ne sɛ ɛremfa asomdwoe biara mma. Mpɛn dodow a saa wiase yi wɔ hɔ deɛ, Satan ara na odi so. Wiase no aporɔw atetew ma woyɛ no hwee a ɛrenyɛ yiye. Enti sɛ yɛn mu bi ma ne koma kodi nnaadaasɛm yi akyi na ɔde ne ho fɔrefɔre Satan wiase no a, ɛbɛyɛ awerɛhosɛm paa!\n13. Adɛn nti na abɔfo kura ɔsɛe mframa no mu?\n13 Monkenkan Adiyisɛm 7:1-4. Seesei a yɛretwɛn sɛ 1 Tesalonikafo 5:3 bɛba mu no, abɔfo ahoɔdenfo kura mframa bi mu. Saa mframa yi na ɛde ahohiahia kɛse no bɛba. Ɛnde, wokura mu retwɛn dɛn? Ɔsomafo Yohane kyerɛwee sɛ ɛsɛ sɛ wɔsɔ “yɛn Nyankopɔn nkoa” a wɔasra wɔn no ano korakora. * Sɛ wonya sɔ wɔn ano wie a, abɔfo no begyae ɔsɛe mframa no mu. Ɛba saa a, dɛn na ebesi?\n14. Dɛn na ɛkyerɛ sɛ Babilon Kɛse no sɛe abɛn?\n14 Babilon Kɛse anaa atoro som ahemman no begye n’ani so nnansa yi ara; wɔbɛsɛe no pasaa. Na sɛ bere so sɛ wɔresɛe no a, amanaman ne nnipakuw nyinaa beyi ne baako ahyɛ ne nsa. Ɛnnɛ koraa a yɛrekasa yi, biribiara kyerɛ sɛ ne sɛe abɛn. (Adi. 16:12; 17:15-18; 18:7, 8, 21) Seesei sɛ wutie radio anaa wohwɛ atesɛm nkrataa mu a, wuhu sɛ nkurɔfo rebɔ asɔre ne asɔfo akyi paa. Nanso afei koraa na Babilon Kɛse no akannifo redi akɛsesɛm. Nanso wɔredaadaa wɔn ho; wonnim nea ɛrebɛto wɔn. Nea ehia ara ne sɛ “Asomdwoe ne dwoodwoo!” mpaemuka no aba; mpofirim ara wiase atumfoɔ no bɛdan agu atoro som so ayɛ no defedefe. Afei Babilon Kɛse akyi bɛyera korakorakora! Sɛ yɛhwɛ nneɛma akɛse akɛse a ɛrebesisi nnansa yi a, wunhu sɛ ɛsɛ sɛ yenya abotare twɛn?—Adi. 18:8, 10.\n15. Adɛn nti na Yehowa anya abotare atwɛn?\n15 Nkurɔfo rebɔ Yehowa din ahohora, nanso wanya ho koma retwɛn kosi bere a ɛfata ansa na wakeka ne ho. Yehowa ani nnye ho sɛ nnipa a wɔwɔ koma pa bɛsɛe. (2 Pet. 3:9, 10) Yɛn nso ɛ? Saa na yɛte? Bere a yɛretwɛn Yehowa da no, nneɛma pii wɔ hɔ a yebetumi ayɛ de akyerɛ sɛ yɛn ani sɔ Yehowa abotare. Momma yɛnhwɛ emu bi.\n16, 17. (a) Adɛn nti na ɛsɛ sɛ yɛboa wɔn a wɔagyae Yehowa som? (b) Sɛ obi agyae Yehowa som a, adɛn nti na ɛnnɛ paa na ehia sɛ ɔsan ba Yehowa nkyɛn?\n16 Boa wɔn a wɔagyae Yehowa som. Yesu kae sɛ, sɛ oguan biako mpo yera na wohu no a, anigye ba soro. (Mat. 18:14; Luka 15:3-7) Sɛ obi da no adi sɛ ɔdɔ Yehowa na sɛ seesei ɔnkɔ asɛnka anaa adesua mpo a, Yehowa dwen onii no ho paa. Sɛ yɛboa saafo no ma wɔsan ba asafo no mu a, Yehowa ne abɔfo no nyinaa ani gye.\n17 Seesei a yɛrekasa yi, wo som te sɛn? Woate ada anaa? Ebia asafo no muni bi yɛɛ wo biribi enti na wo ne asafo no mmɔ bio. Sɛ saa mpo a, bere atwam, enti bisa wo ho sɛ: ‘Seesei metumi de me nsa asi me bo aka paa sɛ biribiara rekɔ yiye ma m’ani gye? Yehowa na ɔyɛɛ biribi tiaa me, anaa me yɔnko nipa a ɔnyɛ pɛ? Yehowa Nyankopɔn ayɛ me bɔne pɛn?’ Nokwasɛm ne sɛ Yehowa yɛ yɛn papa daa. Wo deɛ hwɛ, yehyiraa yɛn ho so sɛ yɛbɛsom Yehowa daa, nanso seesei sɛ yɛn mu bi de ne som ato nkyɛn mpo a, ɔma n’akyɛde so ne so. (Yak. 1:16, 17) Ɛrenkyɛ Yehowa da no bɛba. Enti ɛnnɛ ne bere a ɛsɛ sɛ wosan ba ma yɛn soro Agya no yɛ wo awaawaa atuu ba asafo no mu bio. Kae sɛ asafo no mu nkutoo ne baabi a asomdwoe ne ahobammɔ wɔ wɔ awiei bere yi mu.—Deut. 33:27; Heb. 10:24, 25.\nYehowa nkurɔfo yɛ nea wobetumi biara boa wɔn a wɔagyae asafo no ma wɔsan ba Yehowa nkyɛn (Hwɛ nkyekyɛm 16, 17)\n18. Adɛn nti na ɛsɛ sɛ yetie mpanyimfo no?\n18 Brɛ wo ho ase tie mpanyimfo a asafo no de wɔn reyɛ adwuma no. Yehowa yɛ Oguanhwɛfo a ɔdɔ yɛn paa, enti daa ɔkyerɛ yɛn kwan na ɔbɔ yɛn ho ban. Wapaw ne Ba no Oguanhwɛfo Panyin wɔ ne nguan so. (1 Pet. 5:4) Asafo ahorow bɛboro 100,000 na ɛwɔ hɔ, na mpanyimfo a wɔwɔ mu no nya bere ma Onyankopɔn guan biara. (Aso. 20:28) Sɛ yɛbrɛ yɛn ho ase tie mpanyimfo yi a, nea ɛkyerɛ ne sɛ yɛn ani sɔ nea Yehowa ne Yesu ayɛ ama yɛn nyinaa.\n19. Dɛn na ɛbɛma yɛayɛ biako?\n19 Ɛsɛ sɛ yɛne yɛn nuanom yɛ biako. Dɛn na eyi kyerɛ? Sɛ atamfo tow hyɛ asraafo bi so a, ntɛm pa ara obiara hu sɛ ohia ne nua, enti wɔka wɔn ho bom. Ɛba saa a, na wɔayɛ sɛ ɔfasu dennen a atamfo ntumi mmɔ nwura mu. Satan ama ne homene so wɔ Onyankopɔn nkurɔfo so. Enti ɛnyɛ saa bere yi na yɛbɛma watĩ-me-waka-me apaapae yɛn mu. Ɛnnɛ ne bere a ɛsɛ sɛ yebu yɛn ani gu yɛn nuanom sintɔ so na yɛne wɔn yɛ biako na yɛde yɛn werɛ hyɛ Yehowa mu.\nƐnnɛ ne bere a ɛsɛ sɛ yɛyɛ biako ne Satan ne adaemone di asi (Hwɛ nkyekyɛm 19)\n20. Dɛn na ɛsɛ sɛ yɛyɛ nnɛ?\n20 Momma yɛn nyinaa nkentene yɛn ho nsom Yehowa na yɛmfa ntoboase ntwɛn. Momma yennya abotare ntwɛn nkosi sɛ wɔbɛpae mu aka “Asomdwoe ne dwoodwoo!” na wɔasɔ wɔn a wɔasra wɔn no ano korakora. Ɛno akyi no, abɔfo baanan no begyae ɔsɛe mframa no mu na wɔasɛe Babilon Kɛse no pasaa. Bere a yɛretwɛn eyinom nyinaa no, momma yentie akwankyerɛ biara a mpanyimfo a wodi Yehowa ahyehyɛde no anim de bɛma yɛn no. Momma yɛnyɛ biako ne Ɔbonsam ne adaemone nni asi! Ɛnnɛ ne bere a ɛsɛ sɛ yetie odwontofo no afotu yi: “Munnya akokoduru, na mo bo nyɛ duru, mo a moretwɛn Yehowa nyinaa.”—Dw. 31:24.\n^ nky. 13 Sɛ wopɛ sɛ wuhu wɔn a wɔasra wɔn no nsɔano a edi kan ne wɔn nsɔano a etwa to a, hwɛ January 1, 2007, Ɔwɛn-Aban no kratafa 30-31.\nƆWƐN-ABAN—NEA ADESUA NSƐM WOM November 2013


Filipljanima 3 CRO - Filipifo 3 AKCB\n1Anuanom, asɛm a mede rewie ne sɛ, momma mo ani nnye wɔ Awurade mu. Ɛnhaw me sɛ meti nsɛm a makyerɛw dedaw no mu. Ɛma mo akwankyerɛ.\nMonhwɛ Atoro Akyerɛkyerɛfo Yiye\n2Monhwɛ nnebɔneyɛfo no a wɔte sɛ akraman a wɔka se twa na ɛsɛ sɛ onipa twa twetia ansa na wanya nkwagye no yiye. 3Ɛyɛ yɛn, na ɛnyɛ wɔn na agye nokware twetiatwa ato mu. Efisɛ ɛyɛ Onyankopɔn Honhom na ɔma yɛn tumi ma yɛsom no, na hyɛ a yɛde yɛn ho ahyɛ Kristo Yesu mu no nti yenya ahosɛpɛw. Yɛmmfa yɛn ho nto ɔhonam so. 4Sɛ obi wɔ hɔ a osusuw sɛ, sɛ ɔde ne ho to amanne so na eye a anka ɛyɛ me. 5Bere a midii nnaawɔtwe pɛ na wotwaa me twetia. Meyɛ Israelni fi mʼawosu mu. Mifi Benyamin abusua a wɔyɛ Hebrifo kronkron no mu. Sɛ wɔka Yudafo mmara sodi ho asɛm nso a, meyɛ Farisini 6a na me ho pere me sɛ mɛtaa Kristo. Sɛ mmara no sodi nko na ɛma obi yɛ ɔtreneeni a, ɛno de, na me so nni mfomso biara.\n7Nanso nneɛma a na mefa no sɛ ɛyɛ mfaso nyinaa no, esiane Kristo nti, ayɛ adehwere. 8Ɛnyɛ ɛno nko, na migye di nso sɛ biribiara nkyɛn sɛ wode wo ho bɛto Kristo Yesu a ɔyɛ mʼAwurade no so. Ne nti matow biribiara akyene. Mefa ne nyinaa sɛ nneɛma hunu bi, sɛnea ɛbɛyɛ a me nsa bɛka Kristo, 9na mahu sɛ me ne no ayɛ baako. Afei meremfa mʼahoɔden mpere sɛ mɛyɛ pɛ; pɛyɛ a efi mmara no mu no. Na mmom mehwehwɛ pɛyɛ a efi Kristo mu gyidi ne Onyankopɔn mu a gyidi na ɛyɛ ne fapem. 10Nea merehwehwɛ ara ne sɛ, mehu Kristo na menya ne wusɔre no mu osuahu, na mahu nʼamane no bi, na mayɛ sɛ ɔno wɔ ne wu no mu; 11na mewɔ anidaso sɛ, me nso me wu akyi no, wɔbɛma masɔre afi owu mu.\nBotae No Ho Kɔ\n12Ɛnyɛ sɛ manya eyinom nyinaa dedaw, anaasɛ madu me botae ho dedaw. Na mmom merepere akɔ mʼanim ara sɛ me nsa beso nea enti a Kristo Yesu nso soo me mu no mu. 13Anuanom, memfa no sɛ me nsa aso mu. Ade baako a ɛsɛ sɛ meyɛ ne sɛ, ɛsɛ sɛ me werɛ fi mʼakyi na meyere me ho, sɛnea ɛbɛyɛ a medu nea ɛwɔ mʼanim no ho. 14Eyi nti mitu mmirika kɔ mʼanim tee na madu ɔsoro botae no a Onyankopɔn nam Kristo Yesu so afrɛ me no ho.\n15Ɛsɛ sɛ yɛn a yenyin wɔ Honhom mu no nyinaa dwene saa. Sɛ mo mu bi nso wɔ adwene foforo a, Onyankopɔn bɛda no adi akyerɛ mo. 16Nanso nea yɛn nsa aka dedaw no, momma yɛnkɔ so saa ara nkura mu.\n17Anuanom, monkɔ so nsuasua me. Yɛama mo nhwɛso pa nti muntie wɔn a wɔwɔ saa nhwɛso pa no. 18Maka saa asɛm yi akyerɛ mo se, nnipa bebree wɔ hɔ a wɔn abrabɔ ma wɔyɛ Kristo wu a owui wɔ asennua no ho no atamfo. 19Saa nnipa no bɛkɔ ɔsɛe mu, efisɛ wɔn nyame ara ne wɔn honam mu nneɛma. Wɔma wɔn ho so wɔ nneɛma a ɛsɛ sɛ wɔn ani wu wɔ ho no ho, na wodwen wiase nneɛma nko ara ho. 20Yɛn de, yɛyɛ ɔsoro mma na yɛde ahosɛpɛw twɛn yɛn Agyenkwa a ɔyɛ yɛn Awurade Yesu Kristo a ofi ɔsoro bɛba no. 21Ɔnam tumi a etumi ma biribiara hyɛ nʼase no so bɛsakra yɛn nipadua a ɛyɛ mmerɛw na ewu no, na wayɛ no sɛ ne de a ɛwɔ anuonyam no.\nAKCB : Filipifo 3


Apataa ahoɔfɛdua a ne ho yɛ kɔkɔɔ ne fitaa\nMPATAA bebree wɔ hɔ a wɔn ho yɛ fɛ paa, nanso saa apataa yi deɛ, ɛsɛ w’ani. Wuhu no a, wobɛfa no hye! Ne ho kɔla-kɔla no ma ne ho yɛ anika paa. Nea ɛma ne ho yɛ nwonwa koraa ne baabi a ɔte; ɔne posena a ne nsa ano wowɔ na ɛte. Ebinom frɛ no posena adamfo efisɛ ɔne no na ɛkɔ ba.\nApataa yi mfɛre ade; ɔpɛ yɛ-ma-yɛnhwɛ. Sɛ obi kɔ po ase na ɔpɛ sɛ otwa no mfonini a, onguan; baabi a ɔte no, daa ɔwɔ hɔ. Enti nnipa bebree tumi kɔ hɔ kotwa no mfonini.\nNe suban yɛ nkurɔfo nwonwa paa. Sɛ wohwɛ baabi a ɔte a, ɛte sɛ obi akɔbɔ n’akuraa wɔ ɔwɔ kurom. Posena a ne ho yɛ hu sei deɛ, ɛyɛ dɛn na apataa yi ne no tena? Nanso ɛnyɛ hɔ koraa na apataa yi hwɛ! Wɔyɛ ayɔnkofo a wɔkɔ nna kra nna. Dɛn na ɛka mmoa mmienu yi bom ma wotumi tena faako?\n‘ME NE WO ARA NA EBEWU’\nApataa ahoɔfɛdua a ɔwɔ nsensanee mmienu\nSaa apataa yi ne posena deɛ, obi nkɔ nnya bi; wotew wɔn mu a ɛnyɛ yiye. Ɛnyɛ fɛfɛ na ɛyɛ fɛ nti na wafa posena no adamfo na mmom biribi titiriw nti. Nyansahufo kyerɛ sɛ apataa yi nko ara ntumi ntena po ase bere a posena nka ne ho. Ne ho nyɛ hare wɔ po ase enti sɛ posena nka ne ho a aboa bi bɛkye no awe. Esiane sɛ posena bɔ ne ho ban nti, otumi nyin kyɛ; obetumi adi mfe du mpo.\nPosena no nti, apataa no ase tumi dɔre. Apataa no to nkosua a, ɔto gu posena no ase. Ɛba saa a, onini ne ɔbere nyinaa hwɛ nkosua no so kɔpem sɛ nkosua no behuane. Sɛ nkosua no huane a, mpataa no nnya wɔn mma hɔ; wɔne wɔn mma nyinaa fa posena no adamfo.\nPosena no nso, mfaso bɛn na onya fi ne nnamfo yi hɔ? Sɛnea posena bɔ apataa yi ho ban no, saa ara na apataa no nso bɔ posena no ho ban. Posena tamfo paa ne tantra, nanso tantra suro apataa yi. Enti sɛ apataa yi nni posena no ho a, tantra bɛwe ne nsa no nyinaa ama no awu. Nyansahufo yɛɛ nhwehwɛmu bi. Wɔhyɛɛ da tew apataa no fii posena no ho. Adeɛ ankye koraa na posena no yeraa wɔ nsesa mu. Ɛbɛyɛ sɛ tantra na ɛwee posena no.\nYɛhwɛ mu paa a, ɛbɛyɛ sɛ apataa yi na ɔma posena yi ahoɔden. Biribi wɔ apataa yi mu a ɛboa posena no, enti sɛ opuw a, ɛboa no ma ɔyɛ kɛse. Afei sɛ apataa no nenam posena no nsa nteaanteaa no mu a, ɛma posena no nya mframa pa home.\nBAABI A OBIARA SURO NO, ƐHƆ NA ƆGORO\nApataa ahoɔfɛdua a ne ho yɛ kɔkɔɔ\nBiribi wɔ apataa no wedeɛ mu a ɛbɔ ne ho ban. Sɛnea ne honam yɛ toro nti, sɛ posena no bɔ no mpo a, entumi no. Apataa no honam nti, posena no hu no sɛ ne nua. Nyansahufo bi kaa sɛ, apataa yi ne posena suban sɛ; ɔyɛ n’ade te sɛ posena.\nAbenfo bi kyerɛ sɛ, sɛ apataa no pɛ sɛ ɔfa posena bi adamfo a, odi kan yɛ nneɛma bi de sɔ no hwɛ. Ɔde ne ho twitwiw posena no kakra ansa na ɔne no atena. Apataa no reyɛ saa nyinaa na ɔde ne ho rekyerɛ posena no sɛnea ɛbɛyɛ a posena no ano bɔre no ne ne wedeɛ begye. Ɛwom sɛ posena no bɔ no a ɛka no kakra deɛ, nanso ɛnkyɛ na ɛne ne ho agye, na wɔayɛ nnamfo.\nSɛnea mmoa mmienu yi te wɔn ho ase na wɔde asomdwoe tena no, ɛkyerɛ yɛn biribi kɛse paa. Ɛma yehu sɛ baakoyɛ ho hia. Mmeae bebree wɔ hɔ a nnipa a wofi aman ne mmusua mu tumi ka wɔn ntama bɔ ano yɛ adwuma kama. Yɛadi kan ahu sɛ ansa na apataa ahoɔfɛdua yi bɛfa posena adamfo no, odi kan yɛ biribi. Saa ara na yɛn nso, sɛ yebetumi ne obi ayɛ adwuma abom a, ɛsɛ sɛ yegye bere kakra hu nnipa no yiye ansa na yɛn ani atumi akokwaw n’anim. Yehu no saa a, ɛbɛboa bebree.


ምሳሌ 10 NASV – Mmebusɛm 10 AKCB | Biblica\nምሳሌ 10 NASV – Mmebusɛm 10 AKCB\nƆba nyansafo ma nʼagya ani gye,\nna ɔba kwasea brɛ ne na awerɛhow.\n2Ɔkwan bɔne so ahonya nni bo,\nnanso trenee gye onipa fi owu mu.\n3Awurade remma ɔkɔm nne ɔtreneeni\nna omumɔyɛfo de, ɔka nʼadepa gu.\n4Nsa a ɛnyɛ adwuma ma onipa di hia,\nnanso nsiyɛfo nsa de ahonya ba.\n5Nea ɔboaboa nnɔbae ano wɔ ahuhurubere no yɛ ɔba nyansafo\nna nea ɔda wɔ twabere mu no yɛ ɔba nimguaseni.\n6Atreneefo hyɛ nhyira kyɛw\nna akakabensɛm ayɛ omumɔyɛfo anom ma.\n7Ɔtreneeni nkae yɛ nhyira,\nna omumɔyɛfo din bɛporɔw.\n8Koma mu nyansafo tie ɔhyɛ nsɛm,\nna ɔkwasea kasafo hwe ase.\n9Ɔnokwafo nantew dwoodwoo,\nna nea ɔfa akwan kɔntɔnkye so no ho bɛda adi.\n10Nea ɔde nitan bu nʼani no de ɔhaw ba,\n11Ɔtreneeni anom yɛ nkwa asuti,\n12Ɔtan kanyan mpaapaemu,\nnanso ɔdɔ kata mfomso nyinaa so.\n13Wohu nyansa wɔ nhumufo anom,\nna abaa fata nea onni adwene akyi.\n14Anyansafo kora nimdeɛ,\nnanso ɔkwasea ano frɛfrɛ ɔsɛe.\n15Adefo ahonya yɛ wɔn kuropɔn a wɔabɔ ho ban,\nnanso ahiafo hia yɛ wɔn asehwe.\n16Atreneefo akatua de nkwa brɛ wɔn,\nna nea amumɔyɛfo nya no de asotwe brɛ wɔn.\n17Nea otie ntetew pa no kyerɛ nkwa kwan,\nna nea ɔpo nteɛso no di afoforo anim yera kwan.\n18Nea ɔkata nitan so no yɛ ɔtorofo,\nna nea odi nseku no yɛ ɔkwasea.\n19Mfomso mpa ɔkasa bebree mu,\nna nea ɔkora ne tɛkrɛma no yɛ onyansafo.\n20Ɔtreneeni tɛkrɛma yɛ dwetɛ ankasa\nnanso omumɔyɛfo koma nni bo.\n21Atreneefo ano ma bebree aduan,\nna atemmu a nkwaseafo nni nti wowuwu.\n22Awurade nhyira de ahonya ba,\nna ɔmfa ɔbrɛ mmata ne nya ho.\n23Bɔneyɛ yɛ anigyede ma ɔkwasea,\nnanso nea ɔwɔ nimdeɛ anigye wɔ nyansa mu.\n24Nea amumɔyɛfo suro no bɛba wɔn so;\nna nea atreneefo pɛ no, wɔde bɛma wɔn.\n25Sɛ ahum no betwa mu a, amumɔyɛfo yera,\nnanso atreneefo gyina hɔ pintinn afebɔɔ.\n26Sɛnea nsa keka ɛse, na wusiw kɔ aniwa no,\nsaa ara na ɔkwadwofo yɛ ma wɔn a wɔsoma no.\n27Awurade suro ma nkwa tenten,\nnanso wotwa amumɔyɛfo nkwa so.\n28Atreneefo anidaso de ahotɔ ba,\nnanso amumɔyɛfo anidaso nkosi hwee.\n29Awurade kwan yɛ guankɔbea ma ɔtreneeni,\nnanso ɛyɛ ɔsɛe ma wɔn a wɔyɛ bɔne.\n30Wɔrentɔre atreneefo ase da,\nnanso amumɔyɛfo renka asase no so.\n31Nyansa fi ɔtreneeni anom ba\nnanso tɛkrɛma a ɛdaadaa no, wobetwa akyene.\n32Ɔtreneeni ano nim ade a ɛfata\nna omumɔyɛfo ano nim nea ɛyɛ nnaadaasɛm nko ara.\nAKCB : Mmebusɛm 10


Marko 1 ASCB – Marcos 1 TCB | Biblica\nMarko 1 ASCB – Marcos 1 TCB\nYohane Osubɔni Asɛnka\n1Asɛmpa a ɛfa Yesu Kristo, Onyankopɔn Ba no ho no, ahyɛaseɛ nie. 2Wɔatwerɛ wɔ Odiyifoɔ Yesaia nwoma no mu sɛ,\n“Mɛsoma me ɔbɔfoɔ adi wʼanim ɛkan.\nƆno na ɔbɛsiesie ɛkwan ama wo.”\n3“Nne bi reteam firi ɛserɛ so sɛ,\n‘Monsiesie ɛkwan mma Awurade,\nmommɔ akwan a ɛtene mma no.’ ”\n4Enti Yohane ba bɛbɔɔ asu wɔ ɛserɛ so, ɔkaa adwensakyera asubɔ a ɛma bɔnefakyɛ ho asɛm. 5Nnipa fifiri Yerusalem ne Yudea nkuro so kɔhunuu Yohane, tiee no. Na wɔkaa wɔn bɔne kyerɛɛ no no, ɔbɔɔ wɔn asu wɔ Asubɔnten Yordan mu. 6Na Yohane hyɛ atadeɛ a wɔde yoma nhoma na apam a aboa nhoma abɔsoɔ nso bɔ mu. Na nʼaduane yɛ ntutummɛ ne ɛwoɔ. 7Ne nkyerɛkyerɛ no mu, ɔkaa sɛ, “Ɛrenkyɛre koraa, obi bɛba a ɔwɔ tumi sene me a, ne mpaboa ahoma mpo, mensɛ sɛ mekoto mesane. 8Me deɛ, mede nsuo na ɛbɔ mo asu, na ɔno deɛ, ɔde Honhom Kronkron na ɛbɛbɔ mo asu!”\n9Ɛda bi, Yesu firii Nasaret a ɛwɔ Galileaman mu ba maa Yohane bɔɔ no asu wɔ Asubɔnten Yordan mu. 10Yesu firi nsuo no mu sii konkɔn so ara pɛ, ɔhunuu sɛ ɔsoro abue, na Honhom Kronkron resiane sɛ aborɔnoma aba ne so. Saa ɛberɛ no ara mu, 11ɛnne bi firi ɔsoro kaa sɛ, “Wone me Dɔ Ba a wosɔ mʼani.”\n12Ɛhɔ ara, Honhom Kronkron de Yesu kɔɔ ɛserɛ so. 13Ɔtenaa hɔ adaduanan a na obiara nka ne ho ka wiram mmoa nko ara. Ɛhɔ na ɔbonsam sɔɔ no hwɛeɛ. Akyire yi, abɔfoɔ ba bɛsom no.\n14Ɔhene Herode kyeree Yohane akyi no, Yesu kɔɔ Galilea kɔkaa asɛmpa no wɔ hɔ. 15Ɔkaa sɛ, “Ɛberɛ no awie du! Onyankopɔn Ahennie no abɛn. Monnu mo ho na monnye asɛmpa no nni!”\nAsuafoɔ A Wɔdi Ɛkan No Frɛ\n16Ɛda bi a Yesu nam Galilea mpoano no, ɔhunuu Simon ne ne nua Andrea sɛ wɔregu asau. 17Yesu frɛɛ wɔn sɛ, “Mommɛdi mʼakyi! Na mɛma mo ayɛ nnipayifoɔ.” 18Ɛhɔ ara, wɔgyaa wɔn asau no guu hɔ bɛdii nʼakyi.\n19Ɔkɔɔ nʼanim kakra no, ɔhunuu Sebedeo mma baanu a wɔfrɛ ɔbaako Yohane, ɛnna ɔbaako nso Yakobo, sɛ wɔte kodoɔ mu reyɛ wɔn asau ho adwuma. 20Ɔfrɛɛ wɔn nso sɛ wɔmmɛdi nʼakyi. Ntɛm ara, wɔgyaa wɔn agya Sebedeo ne nʼapaafoɔ hɔ wɔ kodoɔ no mu bɛdii nʼakyi.\n21Yesu ne nʼakyidifoɔ yi bɛduruu Kapernaum. Na Homeda duruiɛ no, ɔkɔɔ asɔredan mu kɔkaa asɛmpa no. 22Nnipa no tee asɛm no no, wɔn ho dwirii wɔn, ɛfiri sɛ, ɔkasaa te sɛ obi a ɔwɔ tumi, na mmom wankasa sɛ Atwerɛsɛm no akyerɛkyerɛfoɔ no. 23Amonom hɔ ara, ɔbarima bi a ɔwɔ wɔn hyiadan no mu hɔ a ɔwɔ honhommɔne teaam mu sɛ, 24“Ɛdeɛn na wo Nasareni Yesu ne yɛn wɔ yɛ? Woaba sɛ worebɛsɛe yɛn anaa? Menim wo sɛ wone Onyankopɔn Ba Kronkronni no!”\n25Yesu teateaa honhommɔne no sɛ, “Mua wʼano! Firi ne mu kɔ!” 26Honhommɔne no wosoo saa ɔbarima no, ma ɔteateaam den na ɛtu kɔeɛ.\n27Nnipa no nyinaa ho dwirii wɔn, ma wɔbisabisaa wɔn ho wɔn ho sɛ. “Nkyerɛkyerɛ foforɔ bɛn ni? Ahonhommɔne mpo tie ne nne!” 28Saa anwanwadeɛ a ɔyɛeɛ yi ho nsɛm trɛ faa Galileaman mu nyinaa.\n29Wɔfirii hyiadan no mu no, wɔne Yakobo ne Yohane kɔɔ Simon ne Andrea efie. 30Na Simon ase baa ɛda mpa so a huraeɛ akyere no, na wɔkaa ne ho asɛm kyerɛɛ Yesu. 31Yesu kɔɔ baabi a ɔda hɔ, kɔsɔɔ ne nsa, ma ɔsɔre tenaa ase. Ɛhɔ ara, huraeɛ no tu firii ne so. Ɔsɔre noaa aduane maa wɔn.\n32Ɛduruu anwummerɛ no, nnipa no de ayarefoɔ ne wɔn a wɔwɔ ahonhommɔne brɛɛ Yesu sɛ ɔnsa wɔn yadeɛ. 33Kuro mu no nyinaa bɛboaa wɔn ho ano wɔ efie no aboboano, 34na Yesu saa ayarefoɔ bebree yadeɛ. Ɔtuu ahonhommɔne bebree nso. Nanso, wamma ahonhommɔne no ankasa, ɛfiri sɛ, na wɔnim no.\nYesu Twee Ne Ho Kɔbɔɔ Mpaeɛ\n35Ahemadakye a na ɛnim nteteeɛ no, Yesu sɔre firii efie hɔ kɔɔ baabi a ɛhɔ yɛ dinn, kɔbɔɔ mpaeɛ wɔ hɔ. 36Simon ne wɔn a wɔka ne ho firii adi kɔhwehwɛɛ no, 37na wɔhunuu no no, wɔka kyerɛɛ no sɛ, “Nnipa bebree rehwehwɛ wo.”\n38Ɔka kyerɛɛ wɔn sɛ, “Ɛsɛ sɛ yɛkɔ nkuro a aka no so, na mekɔka mʼasɛm kyerɛ wɔn, ɛfiri sɛ, ɛno enti na mebaeɛ.” 39Enti, ɔkɔɔ Galileaman mu baabiara kɔkaa asɛmpa no wɔ asɔredan mu, tuu ahonhommɔne bebree nso.\nYesu Sa Ɔkwatani Bi Yadeɛ\n40Ɔkwatani bi bɛkotoo no srɛɛ no sɛ, “Sɛ ɛyɛ wo pɛ a, wobɛtumi ama me ho ate.”\n41Yesu hunuu ɔkwatani no mmɔbɔ, enti ɔde ne nsa kaa no kaa sɛ, “Mepɛ! Wo ho mfi!” 42Amonom hɔ ara, ne ho teeɛ, maa ne ho tɔɔ no!\n43Yesu bɔɔ nʼano dendeenden sɛ, 44“Nka saa asɛm yi nkyerɛ obiara, na mmom, fa wo ho kɔkyerɛ ɔsɔfoɔ. Sɛ worekɔ a, fa wʼafɔrebɔdeɛ a Mose ahyɛ sɛ akwatafoɔ a wɔasa wɔn yadeɛ mfa nka wɔn ho nkɔ no ka wo ho kɔ, sɛdeɛ ɛbɛma obiara ahunu sɛ wo ho atɔ wo bio.” 45Nanso, ɔrekorɔ no nyinaa, na ɔde nteateamu rebɔ nʼayaresa no ho dawuro. Esiane yei enti, sɛ Yesu kɔ baabiara a, nnipadɔm bɛtwa ne ho hyia. Ɛno enti, afei baabiara a ɔbɛkɔ no, ɔnnyi ne ho adi. Enti, ɔtenaa ɛserɛ so hɔ maa nnipa bebree baa ne nkyɛn wɔ hɔ.\nASCB : Marko 1


Monkɔ So Nhyehyɛ Mo Ho Nkuran Da Biara—Hebrifo 3:13 | Adesua\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Sɛ mowɔ nkuranhyɛsɛm bi ma nnipa yi a, monka.”—ASO. 13:15.\nNNWOM: 121, 45\nAdɛn nti na nkuranhyɛ ho hia paa?\nDɛn na yebetumi asua afi sɛnea Yehowa, Yesu, ne ɔsomafo Paulo hyɛɛ afoforo nkuran no mu?\nYɛbɛyɛ dɛn de nkuranhyɛ a ɛfata ama afoforo?\n1, 2. Kyerɛ nea enti a nkuranhyɛ ho hia.\nCRISTINA  adi mfe 18. Ɔka sɛ: “M’awofo nhyɛ me nkuran da, na mmom wɔkasa tia me daa. Wodidi me atɛm ma ɛyɛ me yaw paa. Wɔka sɛ manyin agyaw me nyansa hɔ, midi mmofraasɛm, na afei nso mayɛ kutuu. Enti, ɛyɛ a metaa sũ, na mempɛ sɛ me ne wɔn bɛkasa mpo. Mete nka sɛ mfaso biara nni me so.” Sɛ obiara nhyɛ yɛn nkuran a, ɛma asetena yɛ den paa!\n2 Nanso, sɛ yɛhyɛ afoforo nkuran a, ebetumi aboa wɔn paa. Aberante bi a wɔfrɛ no Rubén ka sɛ: “Mfe pii ni na mate nka sɛ me so nni mfaso biara. Nanso, bere bi me ne asafo mu panyin bi kɔɔ asɛnka. Ɔpanyin no hui sɛ na nneɛma nkɔ yiye mma me saa da no. Mekaa nea ɛrehaw me no kyerɛɛ no, na ɔyɛɛ aso tiee me. Ɔtwee m’adwene sii nneɛma pa a mereyɛ so. Ɔsan nso twee m’adwene sii asɛm a Yesu kae sɛ, yɛn mu biara som bo sen nkasanoma bebree no so. Bere biara a mɛkae saa kyerɛwsɛm no, ɛka me koma paa. Nkɔmmɔ a ɔpanyin no ne me bɔe no boaa me yiye.”—Mat. 10:31.\n3. (a) Dɛn na ɔsomafo Paulo ka faa nkuranhyɛ ho? (b) Dɛn na yebesusuw ho wɔ adesua yi mu?\n3 Sɛ Bible ka sɛ ehia sɛ yɛhyɛ afoforo nkuran daa a, ɛnsɛ sɛ ɛyɛ yɛn nwonwa. Ɔsomafo Paulo kyerɛw Hebrifo Kristofo no sɛ: “Anuanom, monhwɛ yiye na koma bɔne a enni gyidi amma mo mu biara mu da, na wanwae amfi Onyankopɔn teasefo no ho; mmom no monkɔ so ntutu mo ho mo ho fo [anaa, monkɔ so nhyehyɛ mo ho nkuran] da biara, . . . na bɔne nnaadaa nti, mo mu biara ansen ne kɔn.” (Heb. 3:12, 13) Sɛ obi ahyɛ wo nkuran ama wo koma atɔ wo yam pɛn a, ɛnde wunim mfaso a ɛwɔ afotu a ɛka sɛ yɛnhyehyɛ yɛn ho nkuran no so paa. Enti momma yensusuw nsɛmmisa yi ho: Adɛn nti na nkuranhyɛ ho hia paa? Dɛn na yebetumi asua afi sɛnea Yehowa, Yesu, ne Paulo hyɛɛ afoforo nkuran no mu? Na yɛbɛyɛ dɛn de nkuranhyɛ a ɛfata ama afoforo?\nOBIARA HIA NKURANHYƐ\n4. Henanom na wohia nkuranhyɛ, nanso adɛn nti na ɛnnɛ nkuranhyɛ ho ayɛ nã saa?\n4 Yɛn nyinaa hia nkuranhyɛ. Ne titiriw no, yɛn mmofraberem paa na ehia sɛ wɔhyɛ yɛn nkuran. Ɔkyerɛkyerɛfo bi a wɔfrɛ no Timothy Evans ka sɛ: “Mmofra . . . hia nkuranhyɛ sɛnea afifide hia nsu no.” Ɔtoaa so sɛ: “Sɛ wohyɛ abofra nkuran a, ɛma ohu sɛ mfaso wɔ ne so, na ne ho hia.” Nanso, yɛte mmere a emu yɛ den mu. Nnipa yɛ pɛsɛmenkominya, na wonni tema. Enti nkuranhyɛ ho ayɛ nã. (2 Tim. 3:1-5) Ebinom awofo anhyɛ wɔn nkuran da, enti ama wɔn nso nkamfo wɔn mma. Adwumayɛfo pii wɔ hɔ a, obiara nkamfo wɔn, enti wonwiinwii sɛ obiara nhyɛ wɔn nkuran wɔ adwuma mu.\n5. Dɛn ne nkuranhyɛ?\n5 Sɛ yɛhyɛ obi nkuran a, mpɛn pii no nea ɛkyerɛ ne sɛ, onii no ayɛ adepa bi na yɛrekamfo no. Afei nso, sɛ yɛma afoforo hu sɛ wɔwɔ suban pa anaasɛ ‘yɛkyekye akra a wɔahaw werɛ’ a, na yɛrehyɛ wɔn nkuran. (1 Tes. 5:14) Nea Hela asɛmfua a wɔtaa kyerɛ ase “nkuranhyɛ” kyerɛ paa ne sɛ “wobɛka akɔ afoforo ho.” Esiane sɛ yɛne yɛn nuanom mmarima ne mmea bom som nti, yɛtaa nya hokwan hyɛ wɔn nkuran. (Kenkan Ɔsɛnkafo 4:9, 10.) Yenya hokwan a ɛfata saa a, ɛyɛ a yɛma afoforo hu nea enti a yɛdɔ wɔn na wɔn ho hia yɛn no anaa? Ansa na yɛbɛma saa asɛm no ho mmuae no, ɛbɛyɛ papa sɛ yesusuw Bible mu bɛ yi ho. Ɛka sɛ: “Asɛm a wɔka wɔ bere a ɛsɛ mu de, O hwɛ sɛnea eye!”—Mmeb. 15:23.\n6. Adɛn nti na Ɔbonsam pɛ sɛ obu yɛn abam? Ma ɛho nhwɛso.\n6 Satan Ɔbonsam pɛ sɛ obu yɛn abam. Onim sɛ, sɛ yɛn abam bu a, ebetumi ama yɛne Yehowa ntam asɛe, na ahaw yɛn wɔ akwan foforo so nso. Mmebusɛm 24:10 ka sɛ: “W’aba mu abu ahohia da mu anaa? W’ahoɔden so bɛtew.” Satan bɔɔ ɔtreneeni Hiob sobo, na ɔde ɔhaw ahorow baa no so sɛnea ɛbɛyɛ a Hiob abam bebu. Nanso, saa pɔw bɔne no ankosi hwee. (Hiob 2:3; 22:3; 27:5) Sɛ yɛhyɛ yɛn abusuafo ne asafo no mufo nkuran a, yebetumi ako atia Ɔbonsam nnwuma. Sɛ yɛyɛ saa a, ɛbɛma anigye ne abotɔyam aba yɛn afie ne yɛn Ahenni Asa so.\nBIBLE MU NHWƐSO A YEBETUMI ASUASUA\n7, 8. (a) Nhwɛso bɛn na ɛwɔ Bible mu a ɛkyerɛ sɛ Yehowa nim hia a ehia sɛ yɛhyɛ afoforo nkuran? (b) Awofo bɛyɛ dɛn asuasua Yehowa nhwɛso no? (Hwɛ mfonini a ɛwɔ adesua yi mfiase no.)\n7 Yehowa. Odwontofo no too dwom sɛ: “Yehowa bɛn wɔn a wɔn koma abubu; ogye wɔn a wɔn honhom abotow.” (Dw. 34:18) Bere a na ehu aka Yeremia na n’abam abu no, Yehowa hyɛɛ odiyifo nokwafo no den ma onyaa akokoduru. (Yer. 1:6-10) Afei susuw odiyifo Daniel a na ne mfe akɔ anim no nso ho hwɛ. Bere bi, Onyankopɔn somaa ɔbɔfo ma ɔkɔhyɛɛ Daniel den. Ɔbɔfo no frɛɛ Daniel ‘ɔbarima a wɔpɛ n’asɛm paa,’ kyerɛ sɛ, obi a ɔsom bo paa. Akyinnye biara nni ho sɛ, saa asɛm no hyɛɛ Daniel den paa! (Dan. 10:8, 11, 18, 19) Wo nso ɛ? Wubetumi ahyɛ adawurubɔfo, akwampaefo, ne anuanom mmarima ne mmea a wɔn mfe akɔ anim a wɔn ahoɔden so atew no nkuran anaa?\n8 Ná anka Onyankopɔn betumi afa no sɛ ɔne Yesu, ne Ba a ɔdɔ no no, ayɛ adwuma mfe pii wɔ soro, enti ɛho nhia sɛ ɔkamfo no anaa ɔhyɛ no nkuran bere a ɔbaa asase so no. Mmom no, Yesu tee mprenu sɛ n’Agya fi soro reka sɛ: “Oyi ne me Ba, nea medɔ no na magye no atom.” (Mat. 3:17; 17:5) Enti Onyankopɔn kamfoo Yesu, na ɔhyɛɛ no nkuran sɛ ɔrebɔ ne ho mmɔden. Mprenu a Yesu tee saa asɛm no nyinaa no, ɛbɛyɛ sɛ emu biara hyɛɛ no nkuran. Ɔtee nea edi kan no bere a ɔhyɛɛ ne som adwuma ase no. Afei, ɔtee nea etwa to no bere a aka kakra ma wawie ne som adwuma wɔ asase so no. Ade rebɛkye ma Yesu awu a na ne ho yeraw no no, Yehowa somaa ɔbɔfo ma ɔkɔhyɛɛ no den. (Luka 22:43) Sɛ yɛyɛ awofo a, momma yensuasua Yehowa nhwɛso no na yɛnhyɛ yɛn mma nkuran daa. Sɛ wɔyɛ adepa nso a, momma yɛnkamfo wɔn. Ne titiriw no, sɛ wɔrehyia wɔn gyidi ho sɔhwɛ wɔ sukuu mu a, momma yɛnkɔ so mmoa wɔn paa.\n9. Dɛn na yebetumi asua afi sɛnea Yesu ne n’asomafo no dii no mu?\n9 Yesu. Anadwo a Yesu de Nkaedi no sii hɔ no, suban baako a enye a ohui sɛ n’asomafo no reda no adi ne ahantan. Yesu brɛɛ ne ho ase hohoroo wɔn nan ho, nanso na wɔda so ara regye nea ɔyɛ wɔn mu kɛse ho akyinnye; na Petro nso hoahoaa ne ho. (Luka 22:24, 33, 34) Ne nyinaa mu no, Yesu kamfoo n’asomafo anokwafo no sɛ wɔbataa ne ho wɔ ne sɔhwɛ mu. Ɔhyɛɛ nkɔm sɛ wɔbɛyɛ nnwuma akɛse a ɛsen nea ɔno ayɛ no, na ɔmaa wɔn awerɛhyem sɛ Onyankopɔn pɛ wɔn asɛm. (Luka 22:28; Yoh. 14:12; 16:27) Yebetumi abisa yɛn ho sɛ, ‘So ɛnsɛ sɛ misuasua Yesu na mekamfo me mma ne afoforo wɔ nneɛma pa a wɔyɛ ho sen sɛ mede m’adwene besi wɔn sintɔ ahorow so?’\n10, 11. Dɛn na ɔsomafo Paulo yɛe a ɛkyerɛ sɛ na onim hia a ehia sɛ yɛhyɛ afoforo nkuran?\n10 Ɔsomafo Paulo. Paulo kamfoo ne mfɛfo Kristofo wɔ nkrataa a ɔkyerɛwee no mu. Ná ɔne wɔn mu binom atutu akwan mfe pii, enti na onim wɔn sintɔ ahorow. Nanso, ɔkamfoo wɔn. Nhwɛso bi ni. Paulo kae sɛ Timoteo yɛ ne “ba dɔfo ne ɔnokwafo Awurade mu,” na ɔno na obeyi ne yam adi Kristofo foforo nsɛm ho dwuma. (1 Kor. 4:17; Filip. 2:19, 20) Ɔsomafo no kamfoo Tito kyerɛɛ Korinto asafo no sɛ Tito yɛ ‘obi a ɔka ne ho, na ɔyɛ ne yɔnko dwumayɛni ma wɔn yiyedi.’ (2 Kor. 8:23) Bere a Timoteo ne Tito tee asɛm a Paulo ka faa wɔn ho no, wo de, hwɛ sɛnea ɛbɛyɛ sɛ ɛhyɛɛ wɔn nkuran paa!\n11 Paulo ne Barnaba de wɔn nkwa too asiane mu san kɔɔ mmeae a na wɔayɛ wɔn basabasa no. Ɛho nhwɛso bi ni. Bere bi, ɛwom sɛ na Listrafo no asɔre atia Paulo ne Barnaba denneennen de, nanso wɔsan kɔɔ hɔ kɔhyɛɛ asuafo foforo no nkuran sɛ wɔntena gyidi no mu. (Aso. 14:19-22) Wɔ Efeso no, Paulo kɔtoo nnipakuw bi a na wɔn bo afuw. Asomafo Nnwuma 20:1, 2 ka sɛ: “Basabasa no ano brɛɛ ase no, Paulo soma kɔfrɛɛ asuafo no, na bere a ɔhyɛɛ wɔn nkuran na ɔne wɔn dii nkra no, osii kwan so kɔɔ Makedonia. Bere a ɔkɔfaa hɔnom na ɔkaa nsɛm bebree de hyɛɛ wɔn a wɔwɔ hɔ no nkuran no, ɔbaa Hela.” Weinom nyinaa ma yehu sɛ na nkuranhyɛ ho hia Paulo paa.\nSƐNEA YƐHYEHYƐ YƐN HO NKURAN NNƐ\n12. Ɔkwan bɛn so na asafo nhyiam a yɛkɔ no ma yetumi hyɛ afoforo nkuran na yɛn nso yenya nkuranhyɛ?\n12 Ade baako nti a yɛn soro Agya no pɛ sɛ yehyiam daa ne sɛ, ɛma yetumi hyɛ afoforo nkuran, na yɛn nso yenya nkuranhyɛ fi afoforo hɔ. (Kenkan Hebrifo 10:24, 25.) Sɛnea na Yesu akyidifo a wodi kan no hyiam sua ade na wɔhyehyɛ wɔn ho nkuran no, saa ara na ɛnnɛ yɛn nso yɛyɛ. (1 Kor. 14:31) Cristina a yɛkaa ne ho asɛm wɔ adesua yi mfiase no ka sɛ: “Ade a m’ani gye ho paa wɔ asafo nhyiam ho ne ɔdɔ ne nkuranhyɛ a mekɔ hɔ a minya no. Ɛtɔ da a, mɛkɔ Ahenni Asa so no, na mabotow. Nanso, anuanom mmea no behyia me yɛ me atuu, na wɔka kyerɛ me sɛ me ho ayɛ fɛ. Wɔka kyerɛ me sɛ wɔdɔ me na wɔkamfo me wɔ nkɔso a merenya wɔ Yehowa som mu no ho. Wɔn nkuranhyɛ no ma me ho tɔ me paa!” Sɛ yɛn mu biara yɛ ne fam de sɛnea ɛbɛyɛ a “obiara benya nkuranhyɛ afi ne yɔnko hɔ” a, hwɛ sɛnea ɛma yɛn koma tɔ yɛn yam!—Rom. 1:11, 12.\n13. Adɛn nti na Onyankopɔn asomfo a wɔn ho akokwaw hia nkuranhyɛ?\n13 Onyankopɔn asomfo a wɔn ho akokwaw mpo hia nkuranhyɛ. Yɛmfa Yosua sɛ nhwɛso. Ná ɔde nokwaredi asom Onyankopɔn mfe pii. Nanso, Yehowa ka kyerɛɛ Mose sɛ ɔnhyɛ no nkuran. Yehowa kae sɛ: “Fa Yosua yɛ ɔman no kannifo na hyɛ no nkuran na hyɛ no den, efisɛ ɔno na obedi ɔman yi anim atwa Yordan, na ɔde asase a wubehu no bɛma wɔn.” (Deut. 3:27, 28) Ná wɔde asɛyɛde kɛse bi rebɛhyɛ Yosua nsa. Ɛno ne sɛ, ɔno na na obedi Israelfo anim akɔko afa Bɔhyɛ Asase no. Ná obehyia akwanside, na anyɛ yiye koraa no, na obedi nkogu baako wɔ ɔko mu. (Yos. 7:1-9) Wei ma yehu paa sɛ na ehia sɛ wɔhyɛ Yosua nkuran na wɔhyɛ no den! Enti momma yɛn mu biara nhyɛ asafo mu mpanyimfo ne amansin so ahwɛfo a wɔyɛ adwumaden de hwɛ Onyankopɔn nguankuw no nkuran. (Kenkan 1 Tesalonikafo 5:12, 13.) Ɔmansin sohwɛfo bi kae sɛ: “Ɛtɔ da a, anuanom binom kyerɛw krataa bɛda yɛn ase, na wɔka sɛnea wɔn ani sɔɔ yɛn nsrahwɛ no. Yɛde saa nkrataa yi sie, na sɛ yɛbotow a, na yɛakenkan. Saa nkrataa no hyɛ yɛn nkuran paa.”\nSɛ yeyi yɛn yam hyɛ yɛn mma nkuran a, ɛma wonyin yiye (Hwɛ nkyekyɛm 14)\n14. Dɛn na ɛma yehu sɛ nkamfo ne nkuranhyɛ boa paa bere a yɛretu afoforo fo?\n14 Kristofo asafo no mu mpanyimfo ne awofo nim sɛ, ɔkwan pa a wobetumi afa so aboa obi ama ɔde Bible afotu ayɛ adwuma ne sɛ wɔbɛhyɛ no nkuran na wɔakamfo no. Bere a Paulo kamfoo Korintofo no sɛ wɔde n’afotu ayɛ adwuma no, ɛbɛyɛ sɛ ɛhyɛɛ anuanom no nkuran ma wɔkɔɔ so yɛɛ nea ɛteɛ. (2 Kor. 7:8-11) Andreas wɔ mma baanu, na ɔka sɛ: “Sɛ wohyɛ mmofra nkuran a, ɛboa wɔn ma wɔne Yehowa ntam yɛ papa, na ɛma wɔn ho kokwaw. Sɛ wode afotu rema obi na wohyɛ no nkuran a, ɛma otumi de afotu no yɛ adwuma yiye. Ɛwom sɛ yɛn mma nim nea ɛteɛ de, nanso sɛ yɛhyɛ wɔn nkuran daa a, ɛma wɔyɛ adepa bere nyinaa.”\nSƐNEA WƆDE NKURANHYƐ A ƐFATA MA\n15. Dɛn ne ade baako a yebetumi ayɛ de ahyɛ afoforo nkuran?\n15 Kyerɛ suban pa a wo mfɛfo asomfo da no adi ne nneɛma pa a wɔyɛ ho anisɔ. (2 Be. 16:9; Hiob 1:8) Yehowa ne Yesu ani sɔ nea yɛn mu biara yɛ de boa Ahenni adwuma no kɛse. Sɛ yɛn nsɛm tebea nti, yɛn mmɔdenbɔ ne yɛn ntoboa sua mpo a, wɔn ani sɔ. (Kenkan Luka 21:1-4; 2 Korintofo 8:12.) Nhwɛso bi ni. Yɛn nuanom a wɔn mfe akɔ anim no bi bɔ mmɔden paa sɛnea ɛbɛyɛ a wobetumi akɔ asafo nhyiam ne asɛnka daa. So ɛnsɛ sɛ yɛkamfo wɔn na yɛhyɛ wɔn nkuran?\n16. Adɛn nti na ɛnsɛ sɛ yɛtwentwɛn yɛn nan ase sɛ yɛbɛhyɛ afoforo nkuran?\n16 Hokwan biara a wubenya no, fa hyɛ afoforo nkuran. Sɛ yehu sɛ obi ayɛ biribi a ɛfata nkamfo a, adɛn nti na ɛsɛ sɛ yɛtwentwɛn yɛn nan ase sɛ yɛbɛkamfo no? Wo de, hwɛ nea esii bere a Paulo ne Barnaba kɔɔ Antiokia a ɛwɔ Pisidia no. Hyiadan mu mpanyimfo a wɔwɔ hɔ no ka kyerɛɛ wɔn sɛ: “Mmarima, anuanom, sɛ mowɔ nkuranhyɛsɛm bi ma nnipa yi a, monka.” Enti Paulo maa ɔkasa bi a ɛka koma paa kyerɛɛ wɔn. (Aso. 13:13-16, 42-44) Sɛ yebetumi aka asɛm bi de ahyɛ obi nkuran a, adɛn nti na ɛsɛ sɛ yɛka yɛn ano tom? Sɛ yɛtaa hyɛ nkurɔfo nkuran a, yebehu sɛ afoforo nso bɛhyɛ yɛn nkuran.—Luka 6:38.\n17. Dɛn ne ɔkwan pa a yebetumi afa so akamfo afoforo?\n17 Ka biribi pɔtee ho asɛm, ma ɛnyɛ nea efi wo komam. Sɛ yɛka kyerɛ obi sɛ wayɛ ade na yɛhyɛ no nkuran a, eye. Nanso, asɛm a Yesu ka kyerɛɛ Kristofo a na wɔwɔ Tiatira no ma yehu sɛ, sɛ yɛka biribi pɔtee ho asɛm a, ɛno mmom na eye paa. (Kenkan Adiyisɛm 2:18, 19.) Sɛ nhwɛso no, sɛ yɛyɛ awofo a, yebetumi aka akyerɛ yɛn mma sɛ yɛn ani sɔ mmɔden a wɔrebɔ sɛ wɔbɛsom Yehowa yiye no. Yebetumi aka biribi pɔtee a maame bi a ɔno nkutoo retete ne mma reyɛ ho asɛm akyerɛ no, na yɛama wahu sɛ yɛn ani sɔ mmɔden a ɔrebɔ ɛmfa ho nea ɔrefa mu no. Nkamfo ne nkuranhyɛ a ɛte saa betumi aboa paa!\n18, 19. Wɔn a wohia nkuranhyɛ no, yɛbɛyɛ dɛn ahyɛ wɔn den?\n18 Yehowa ankasa remmɛka nkyerɛ yɛn sɛ yɛnka biribi a ɛhyɛ nkuran nkyerɛ obi pɔtee sɛnea ɔka kyerɛɛ Mose sɛ ɔnhyɛ Yosua nkuran na ɔnhyɛ no den no. Nanso, sɛ yɛka nkuranhyɛsɛm kyerɛ yɛn mfɛfo gyidifo ne afoforo a, ɛma Onyankopɔn ani gye. (Mmeb. 19:17; Heb. 12:12) Nhwɛso bi ni. Sɛ onua bi ma baguam ɔkasa wie a, yebetumi aka akyerɛ no sɛ yenyaa afotu bi a na yehia paa wɔ ne kasa no mu, anaa ne kasa no aboa yɛn ma yɛate kyerɛwsɛm bi ase yiye. Bere bi, onua bi kɔmaa ɔkasa wɔ nhyiam ase. Akyiri yi, onuawa bi kyerɛw krataa kɔmaa ɔkasafo no sɛ: “Ɛwom sɛ wo ne me kasae simma kakraa bi de, nanso bere a wuhui sɛ awerɛhow ahyɛ me ma no, wokyekyee me werɛ, na wohyɛɛ me den. Mepɛ sɛ wuhu sɛ, sɛnea wotɔɔ wo bo ase kasae wɔ asɛnka agua no so ne bere a wo ne me nkutoo kasae no, ɛkaa me koma paa, na metee nka sɛ ɛyɛ akyɛde a efi Yehowa hɔ.”\n19 Sɛ yesi yɛn bo sɛ yɛde afotu a Paulo de mae no bɛyɛ adwuma a, yebenya akwan pii a yebetumi afa so ahyɛ afoforo nkuran ma wɔne Yehowa ntam akɔ so ayɛ kama. Paulo kyerɛwee sɛ: “Monkɔ so nkyekye mo ho mo ho werɛ na monhyehyɛ mo ho den, sɛnea moreyɛ no ara.” (1 Tes. 5:11) Sɛ yɛn nyinaa ‘hyehyɛ yɛn ho nkuran da biara da’ a, yɛbɛma Yehowa ani agye.\n^  (nkyekyɛm 1) Wɔasesa edin ahorow no bi.


Noa Nsɛm—Tete Kɔkɔbɔ Bi\nKENKAN WƆ Abkhaz Adhola Afrikaans Albanian Amharic Arabic Argentinean Sign Language Armenian Armenian (West) Ateso Aukan Austrian Sign Language Awajun Azerbaijani Azerbaijani (Cyrillic) Bambara Baoule Bassa (Cameroon) Bassa (Liberia) Batak (Karo) Batak (Simalungun) Batak (Toba) Belgian French Sign Language Bicol Blackfoot Boulou Cakchiquel (Central) Cambodian Carib Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Costa Rican Sign Language Croatian Croatian Sign Language Cuban Sign Language Czech Czech Sign Language Danish Douala Dutch Dutch Sign Language Ecuadorian Sign Language Efik English Estonian Ewe Faroese Fijian Filipino Sign Language Finnish Finnish Sign Language Frafra French Futuna (East) Ga Garifuna Georgian German Sign Language Ghanaian Sign Language Greek Greek Sign Language Greenlandic Guarani Guatemalan Sign Language Haitian Creole Hausa Hebrew Hiligaynon Hmong (White) Hungarian Hungarian Sign Language Iban Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Kachin Kenyan Sign Language Kiluba Kinyarwanda Kirghiz Kisi Korean Krio Kwanyama Laotian Latvian Lhukonzo Lithuanian Luganda Luo Madagascar Sign Language Malagasy Mam Mapudungun Mauritian Creole Mbunda Medumba Mexican Sign Language Mizo Moore Mozambican Sign Language Nahuatl (Guerrero) Nahuatl (Northern Puebla) Navajo Ndebele (Zimbabwe) Nengone Nepali New Zealand Sign Language Nias Niuean Norwegian Norwegian Sign Language Nzema Oromo Ossetian Panamanian Sign Language Paraguayan Sign Language Persian Peruvian Sign Language Polish Portuguese Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Rapa Nui Rarotongan Romanian Romanian Sign Language Romany (Northern Greece) Romany (Southern Greece) Runyankore Russian Russian Sign Language Rutoro Samoan Sarnami Serbian Serbian (Roman) Seychelles Creole Shona Shuar Sidama Sinhala Slovak Slovenian Solomon Islands Pidgin Spanish Spanish Sign Language Swahili Swati Swedish Swedish Sign Language Tagalog Tahitian Taiwanese Sign Language Tatar Thai Thai Sign Language Tigrinya Tojolabal Tongan Totonac Tsonga Tswana Turkmen Tuvaluan Twi Tzotzil Ukrainian Urdu Urhobo Uzbek Uzbek (Roman) Venda Wallisian Wayuunaiki Wolaita Wolof Xhosa Yoruba Zande Zapotec (Lachiguiri) Zulu\nTete Kɔkɔbɔ Bi\nYehowa remma kwan mma nnebɔneyɛfo nsɛe Paradise no. Ne nnamfo nkutoo na wɔbɛtra hɔ. Dɛn na ɛbɛba nnebɔneyɛfo so? Ma yensusuw Noa asɛm a esii ankasa no ho na ama yɛanya mmuae no. Noa traa ase mfe mpempem pii a atwam ni. Ná ɔyɛ onipa pa a ɔbɔɔ mmɔden denneennen bere nyinaa sɛ ɔbɛyɛ Yehowa apɛde. Nanso nnipa foforo a na wɔwɔ asase so no yɛɛ nneɛma bɔne. Enti, Yehowa ka kyerɛɛ Noa sɛ Ɔde nsuyiri bɛba abɛsɛe saa nnebɔneyɛfo no nyinaa. Ɔka kyerɛɛ Noa sɛ ɔmpam adaka na sɛ Nsuyiri no ba a ɔne n’abusua anwu.—Genesis 6:9-18.\nNoa ne n’abusua pam adaka no. Noa bɔɔ nkurɔfo kɔkɔ sɛ Nsuyiri no reba, nanso wɔantie no. Wɔkɔɔ so yɛɛ nneɛma bɔne. Bere a wɔpam adaka no wiei no, Noa de mmoa kɔɔ adaka no mu, na ɔne n’abusua nso kɔɔ mu. Afei Yehowa maa ahum kɛse bi tui. Osu tɔe nnafua 40 awia ne anadwo. Nsu no yiri faa asase so nyinaa.—Genesis 7:7-12.\nNnebɔneyɛfo no hweree wɔn nkwa, nanso wogyee Noa ne n’abusua nkwa. Yehowa koraa wɔn so wɔ Nsuyiri no mu na ɔde wɔn kɔɔ asase a wɔapopa nsɛmmɔnedi afi so so. (Genesis 7:22, 23) Bible ka sɛ bere bi bɛba bio a Yehowa bɛsɛe wɔn a wɔnyɛ nea ɛteɛ no. Wɔrensɛe nnipa pa. Wɔbɛtra ase daa wɔ Paradise asase so.—2 Petro 2:5, 6, 9.\nNnipa pii yɛ nneɛma bɔne nnɛ. Ɔhaw ahyɛ wiase ma. Yehowa soma N’adansefo mpɛn pii ma wɔkɔbɔ nkurɔfo kɔkɔ, nanso wɔn mu dodow no ara mpɛ sɛ wotie Yehowa asɛm. Wɔmpɛ sɛ wɔsakra wɔn akwan. Wɔmpɛ sɛ wogye nea Onyankopɔn ka fa nea ɛteɛ ne nea ɛnteɛ ho no tom. Dɛn na ɛbɛba nnipa yi so? So wɔbɛsakra da bi? Wɔn mu pii rensakra da. Bere no reba a wɔbɛsɛe nnebɔneyɛfo nyinaa na wɔrentra ase bio.—Dwom 92:7.\nWɔrensɛe asase; wɔbɛma adan paradise. Wɔn a wɔbɛyɛ Onyankopɔn nnamfo no bɛtra ase daa wɔ Paradise wɔ asase so.—Dwom 37:29.\nShare Share Tete Kɔkɔbɔ Bi


Sakaria 4 | Intanɛt So Bible| Wiase Foforɔ Nkyerɛaseɛ\nAnisoadehu 5: Kaneadua ne ngodua abien (1-14)\n‘Ɛnyɛ nnipa ahoɔden, na mmom me honhom’ (6)\nMmu ɛda a adwuma no fii ase nketenkete no animtiaa (10)\n4 Na ɔbɔfo a na ɔne me rekasa no san bae, na onyan me te sɛ nea ɔrenyan obi a wada. 2 Ɛnna obisaa me sɛ: “Ɛdɛn na wuhu?” Na mekae sɛ: “Hwɛ! Mihu kaneadua bi a wɔde sika kɔkɔɔ nko ara+ na ayɛ a kankyee si so. Nkanea ason sisi so,+ yiw, ason; na nkanea a esisi so no wowɔ dorobɛn ason. 3 Na ngodua abien sisi ho;+ baako wɔ kankyee no nifa so, ɛnna baako nso wɔ benkum so.” 4 Afei mibisaa ɔbɔfo a ɔne me rekasa no sɛ: “Me wura, eyinom nyinaa kyerɛ dɛn?” 5 Na ɔbɔfo a ɔne me rekasa no nso bisaa me sɛ: “Enti wunnim nea eyinom nyinaa kyerɛ?” Ɛnna mekae sɛ: “Minnim, me wura.” 6 Afei ɔka kyerɛɛ me sɛ: “Yehowa asɛm a ɔreka akyerɛ Serubabel ni: ‘“Ɛnyɛ asraafodɔm anaa nnipa ahoɔden,+ na mmom me honhom na menam so bɛyɛ eyinom nyinaa,”+ asafo Yehowa asɛm ni. 7 O bepɔw kɛse, woyɛ hena? Wobɛdan asaasetraa+ wɔ Serubabel anim.+ Na ɔde atifi bo no bɛba bere a wɔrebɔ ose. Wɔbɛbɔ ose aka sɛ: “Hwɛ ne fɛ! Hwɛ ne fɛ!”’” 8 Na Yehowa asɛm san baa me nkyɛn bio sɛ: 9 “Serubabel nsa na ɛtoo ofi yi fapem,+ na ɔno ara nsa na ebewie.+ Na wubehu sɛ asafo Yehowa na asoma me mo nkyɛn. 10 Mma obiara mmmu ɛda a adwuma no fii ase nketenkete no animtiaa.+ Efisɛ wobedi ahurusi, na wobehu prumo* wɔ Serubabel nsam. Ason yi yɛ Yehowa aniwa a ekyin fa asaase nyinaa so no.”+ 11 Na mibisaa no sɛ: “Ngodua abien a esisi kaneadua no nifa ne ne benkum yi kyerɛ dɛn?”+ 12 Ɛnna mibisaa no ne mprenu so sɛ: “Ngodua nkorabata* abien yi, nea ehwie ngo a ani te sɛ sika kɔkɔɔ fa sika kɔkɔɔ dorobɛn abien mu no, ɛkyerɛ dɛn?” 13 Na obisaa me sɛ: “Enti wunnim nea eyinom kyerɛ?” Ɛnna mekae sɛ: “Minnim, me wura.” 14 Enti ɔkae sɛ: “Eyinom ne nnipa baanu a wɔasra wɔn a wogyina asaase nyinaa Wura no nkyɛn no.”+\n^ Nt., “ɔbo no, sanyaa no.” Ɛyɛ hama bi a dade hyɛ ano a wɔde susuw ɔdan hwɛ sɛ ɔdan no teɛ anaa.\n^ Kyerɛ sɛ, dua no nkorabata a asow dɔsɔɔ no.


یەشوع 1 KSS – Yosua 1 AKCB | Biblica\nیەشوع 1 KSS – Yosua 1 AKCB\nOnyankopɔn Yɛ Yosua Ɔkannifo\n1Mose a ɔyɛ Awurade somfo no wu akyi no, Awurade ka kyerɛɛ Nun babarima Yosua, Mose boafo no se, 2“Afei a me somfo Mose awu no, ɛsɛ sɛ wudi me nkurɔfo no anim kotwa Asubɔnten Yordan kɔ asase a mede rema wɔn no so.1.2 Na Israelfo no wɔ Sitim (2.1) Moab tataw so (5 Mose 34.3) a ɛbɛn Yordan. 3Sɛnea mehyɛɛ Mose bɔ no, baabiara a wode wo nan besi no, mede bɛma wo. 4Efi Negeb sare a ɛwɔ anafo fam kosi Lebanon mmepɔw a ɛwɔ atifi fam, efi Asubɔnten Eufrate a ɛwɔ apuei fam kosi Ntam Po a ɛwɔ atɔe fam, ne Hetifo asase nyinaa. 5Obiara rentumi nsɔre ntia wo, wo nkwanna nyinaa. Sɛnea na mekaa Mose ho no, saa ara na mɛka wo ho. Merennyaw wo na merempa wʼakyi da. 6Wo ho nyɛ den na yɛ nnam, efisɛ wubedi me nkurɔfo yi anim akɔfa asase a mekaa ntam sɛ mede bɛma wɔn agyanom no nyinaa.\n7“Wo ho nyɛ den na yɛ nnam. Di mmara a Mose de maa wo no nyinaa so. Mfi ho, na wubedi nkonim biribiara a woyɛ mu. 8Sua saa Mmara Nhoma yi bere biara. Dwen ho awia ne anadwo, sɛnea ɛbɛma woayɛ biribiara a wɔakyerɛw wɔ mu no. Saa na ɛbɛma asi wo yiye. 9Mehyɛ wo sɛ, yɛ den na yɛ nnam! Nsuro, na mma wʼaba mu mmu, na Awurade wo Nyankopɔn ka wo ho baabiara a wobɛkɔ.”\nYosua Kyerɛ Nea Israelfo Nyɛ\n10Afei, Yosua hyɛɛ Israel ntuanofo no se, 11“Momfa atenae no mu na monka nkyerɛ nnipa no ma wonsiesie wɔn nnuan. Nnansa akyi no, mubetwa Asubɔnten Yordan na moakɔfa asase a Awurade, mo Nyankopɔn, de ama mo no.”\n12Afei Yosua frɛɛ Ruben ne Gad mmusuakuw ne Manase abusua no fa. Ɔka kyerɛɛ wɔn se, 13“Monkae ahyɛde a Awurade somfo Mose maa mo no: ‘Awurade, mo Nyankopɔn, rema mo ɔhome na ɔde asase yi ama mo.’ 14Mo yerenom, mo mma ne mo anantwi bɛtena Yordan apuei fam ha. Nanso, mo akofo a wɔasiesie wɔn ho ama ɔkɔ no bedi mmusuakuw a aka no anim atwa Yordan, na wɔaboa ma wɔafa asase no. Mo ne wɔn ntena hɔ 15nkosi sɛ Awurade bɛma wɔn ɔhome sɛnea wayɛ ama mo no. Na wɔn nso bedi asase a Awurade, mo Nyankopɔn de rema wɔn no so. Ɛno ansa na mode Yordan apuei fam ha asase a Mose a ɔyɛ Awurade somfo de maa mo no, bɛyɛ mo atenae.”\n16Wobuaa Yosua se, “Nea woahyɛ yɛn sɛ yɛnyɛ nyinaa yɛbɛyɛ, na baabiara a wobɛsoma yɛn nso, yɛbɛkɔ. 17Yɛbɛyɛ osetie ama wo sɛnea yɛyɛ maa Mose no. Awurade wo Nyankopɔn, nni wʼakyi sɛnea odii Mose akyi no. 18Obiara a ɔbɛtew wʼasɛm so atua na wanni wʼahyɛde mu biara so no, wonkum no. Enti, hyɛ wo ho den na nya akokoduru!”\nAKCB : Yosua 1


Rimljanima 7 CRO - Romafo 7 AKCB\nWɔde Aware Yɛ Mfatoho\n1Me nuanom, munim sɛ esiane sɛ mo nyinaa nim mmara no nti, mote nea mepɛ sɛ meka no ase sɛ; mmere dodow a onipa te ase no, mmara di ne so ana? 2Te sɛ ɔbea warefo, mmere dodow a okunu no te ase no de, ɔhyɛ ne kunu mmara ase, na sɛ okunu no wu de a, na ɔnhyɛ ne kunu mmara ase bio. 3Ɛno nti sɛ ɔkɔ ɔbarima foforo ho wɔ bere a ne kunu te ase a, wɔfrɛ no ɔwaresɛefo; na sɛ ne kunu no wu a na ɔnhyɛ saa mmara no ase bio; ɛno nti sɛ ɔware ɔbarima foforo a, ɔnyɛ ɔwaresɛefo.\n4Afei me nuanom, mo nso, Kristo wu a owui nti moawu afi mmara no tumi ase. Ne saa nti, mone ɔno a wonyan no fii awufo mu abom sɛnea mobetumi asom Onyankopɔn. 5Bere a na yɛte ase ma yɛn ho no, yɛn bɔne su nam mmara no so kanyan yɛn wɔ yɛn mu ma yɛyɛɛ adwuma maa owu. 6Afei de, yɛnhyɛ mmara biara ase efisɛ yewu fii nea ɛkyekyeree yɛn sɛ nneduafo no ase. Afei de, yɛnhyɛ mmara biara a wɔakyerɛw no dedaw ase bio, na mmom yɛnam honhom foforo kwan so na ɛsom.\nYɛne Bɔne Di Aperepere\n7Enti asɛm bɛn na yɛnka? Mmara no yɛ bɔne ana? Dabi da! Mmom, ɛnam mmara so na mihuu sɛnea bɔne te. Sɛ ɛnyɛ mmara no na ɛkaa sɛ, “Mma wʼani mmere obi ade” a, anka minnim anibere. 8Bɔne nyaa kwan nam mmara nsɛm no so kekaa ne ho wɔ me mu, maa mʼani beree nneɛma ahorow bebree. Sɛ mmara no nni hɔ a, bɔne nso nni tumi. 9Ansa na mehu mmara no na mewɔ nkwa. Nanso mmaransɛm no bae no, metee bɔne ase, na miwui. 10Mihuu sɛ mmaransɛm a anka ɛde nkwa bɛba no, de owu bae. 11Bɔne nam mmaransɛm no so nyaa kwan daadaa me; ɛnam mmaransɛm no so maa bɔne kum me. 12Nanso mmara no yɛ kronkron; na Mmaransɛm no nso yɛ kronkron, ɛteɛ na eye nso.\n13Ade a eye no bɛyɛɛ owu maa me ana? Dabi da! Nanso sɛnea ɛbɛyɛ a yebehu bɔne sɛ bɔne no, ɛfaa nea eye so de owu brɛɛ me. Enti bɔne nam mmaransɛm so maa me huu sɛ bɔne yɛ ade a ɛyɛ hu.\n14Yenim sɛ mmara no yɛ honhom mu ade nanso meyɛ ɔhonam muni a wɔatɔn me sɛ akoa ama bɔne. 15Mente nea meyɛ ase; efisɛ menyɛ nea ɛsɛ sɛ meyɛ na mmom, meyɛ nea mikyi. 16Sɛ meyɛ nea mempɛ sɛ meyɛ a, na ɛkyerɛ sɛ mepene so sɛ mmara no ye. 17Sɛnea ɛte no, ɛnyɛ mʼankasa na meyɛ eyi; na mmom bɔne a ɛte me mu no. 18Minim sɛ ade pa biara nte me mu, me bɔne nipasu yi mu. Efisɛ mepɛ sɛ meyɛ nea eye nanso mintumi nyɛ. 19Papa a mepɛ sɛ meyɛ no, menyɛ; mmom bɔne a mempɛ sɛ meyɛ no na meyɛ. 20Sɛ meyɛ nea mempɛ sɛ meyɛ a, na ɛkyerɛ sɛ ɛnyɛ me na meyɛe, na mmom ɛyɛ bɔne a ɛte me mu no.\n21Mmara no ama mahu sɛ biribi te me mu a ɛmma mennyɛ nea minim sɛ eye. 22Me koma nyinaa mu, migye Onyankopɔn mmara to mu. 23Nanso mifi mʼakwaa nyinaa mu hu sɛ biribi ne mʼadwene di aperepere, ɛma meyɛ bɔne akoa, na ɛno na ɛhyɛ me ma meyɛ biribiara. 24Minni ahotɔ! Hena na obegye me afi saa ɔhonam a ɛde me rekɔ owu mu yi mu? 25Menam yɛn Awurade Yesu Kristo so meda Onyankopɔn ase.\nNa afei mʼankasa mʼadwene mu no, meyɛ akoa ma Onyankopɔn mmara, nanso bɔne nipasu mu no, meyɛ akoa ma bɔne.\nAKCB : Romafo 7